Bunuh rakan senegara di pagi Syawal

Seorang lelaki warganegara Bangladesh maut dibunuh rakan senegara dalam pergaduhan di atas bumbung sebuah bangunan kedai, di Sitiawan, Perak, hari ini.

Ketua Polis Daerah Manjung, Asisten Komisioner Nor Omar Sappi berkata, pihaknya menerima panggilan berhubung kejadian itu pada jam 5.07 pagi.

Menurutnya, mangsa berusia 39 tahun itu bekerja sebagai operator di sebuah kilang dan suspek berusia 26 tahun juga operator di kilang sama.

“Mangsa dan suspek tinggal di rumah yang sama bersama tujuh lagi lelaki warga Bangladesh. Dua lelaki itu dipercayai naik ke atas bumbung untuk berbual, manakala yang lain tidur di tingkat bawah.

“Pada jam lebih kurang 3 pagi, seorang rakan serumah mangsa terdengar bunyi bising dari tingkat atas bumbung seperti orang meminta tolong lalu dia mengejutkan rakannya yang lain dan terus pergi ke tingkat atas,” katanya memetik laporan BH.

Katanya, apabila tiba di lokasi kejadian, mereka melihat mangsa sudah terbaring tidak sedarkan diri dalam keadaan tidak berbaju dan hanya berseluar pendek serta berlumuran darah.

“Siasatan awal mendapati ada lima kesan tikaman di badan mangsa dan tiada sebarang senjata dijumpai di lokasi kejadian.

“Bagaimanapun punca dan motif kejadian masih dalam siasatan. Mayat mangsa kemudiannya dihantar ke Hospital Raja Permaisuri Bainun, Ipoh, untuk bedah siasat,” katanya.

Nor Omar berkata, suspek utama melarikan diri, manakala tujuh lelaki warga Bangladesh ditahan untuk membantu siasatan.

“Mereka reman selama tujuh hari sehingga Ahad ini. Kes disiasat mengikut Seksyen 302 Kanun Keseksaan.


Semua 28 kerusi BN tanding, tiada kerjasama kerana yakin menang besar

Tiada kerjasama dengan PAS dan Bersatu selepas Barisan Nasional (BN) memuktamadkan keputusan bertanding secara solo dengan pengumuman meletak semua calonnya di 28 kerusi Dewan Undangan Negeri (DUN) Melaka.

Dalam pengumuman calon Pilihan Raya Negeri (PRN) Melaka hari ini, Pengarah Pilihan Raya BN, Datuk Seri Mohamad Hasan memberitahu 20 calon akan diletak UMNO, lapan diwakili MCA dan satu kerusi MIC, serta memberi keyakinan akan menang besar kali ini.

Daripada jumlah itu, 24 calon atau 86 peratus adalah calon muka baharu dan ia tidak pernah dilakukan BN dalam mana-mana pilihan raya sebelum ini, kata Mohamad.

BN juga menggunakan tema Kestabilan Demi Kemakmuran pada PRN Melaka bagi menarik sokongan pengundi kerana kestabilan amat penting dalam memastikan kelancaran pentadbiran kerajaan negeri yang bakal dibentuk kelak.

“Dalam permuafakatan BN ini, sukacita saya maklumkan BN pergi (bertanding) secara bersendirian, tidak akan bersama-sama dengan mana-mana parti dan kita akan guna logo kita sendiri sebagai sebuah parti yang melambangkan kemajmukan masyarakat berbilang kaum dalam negara ini

“BN pergi bersendirian, saya ulang lagi sekali, tidak ada lagi soal jawab sama ada nak bersama dengan siapa-siapa.

“Sehubungan itu BN akan menurunkan 28 calon di 28 DUN PRN Melaka. Seramai 24 calon baharu dan empat adalah penyandang. Keputusan dibuat hasil perbincangan semua parti komponen dalam BN,” katanya pada sidang media hari ini.

Penasihat BN, Datuk Seri Najib Tun Razak dan Pengerusi BN Melaka, Datuk Seri Ab Rauf Yusoh.

Berkenaan komposisi calon muka baharu dan lama, Mohamad berkata, buat kali pertama peratusan muka baharu jauh lebih tinggi, berbanding penyandang iaitu sebanyak 86 peratus.

Sebelum ini kata Mohamad, jumlah calon muka baharu kebiasaannya tidak melebihi 50 peratus.

“Di samping itu BN turut mengetengahkan 28 peratus calon berusia 45 tahun ke bawah

“Kita juga menampilkan lima calon wanita iaitu empat dari UMNO dan seorang dari MCA,” katanya.

Suruhanhaya Pilihan Raya (SPR) menteapkan Isnin ini sebagai hari penamanaan calon PRN Melaka manakala proses pengundiannya pada 20 November ini.

Berikut senarai calon Barisan Nasional Pilihan Raya Negeri (PRN) Melaka:

N01 Kuala Linggi – Rosli Abdullah

N02 Tanjung Bidara – Datuk Seri Ab Rauf Yusoh

N03 Ayer Limau – Hameed Mytheen Kunju Basheer

N04 Lendu – Datuk Seri Utama Sulaiman Md Ali

N05 Taboh Naning – Zulkiflee Mohd Zin

N06 Rembia – Datuk Muhamad Jailani Khamis

N07 Gadek P. Shanmugam V Ptcyhay

N08 Machap Jaya – Ngwe Hee Sem

N09 Durian Tunggal – Zahari Abd Kalil

N10 Ashan – Fairul Nizam Roslan

N11 Sungai Udang – Datuk Seri Mohamad Ali Mohamad

N12 Pantai Kundor – Tuminah Kadi @ Mohd Hasim

N13 Paya Rumput – Datuk Rais Yasin

N14 Klebang – Datuk Lim Ban Hong

N15 Pengkalan Batu – Datuk Kalsom Nordin

N16 Ayer Keroh – Yong Fun Juan

N17 Bukit Katil – Datuk Wira Hasnoor Sdg Husin

N18 Ayer Molek – Datuk Rahmad Mariman

N19 Kesidang – Leong Hui Ying

N20 Kota Laksamana – Benjamin Low Chin HongN

21 Duyong – Mohd Noor Helmu Abdul Halem

N22 bandar Hilir – Lee Kah Sean

N23 Telok Mas – Datuk Abdul Razak Abdul Rahman

N24 Bemban – Datuk Koh Chin Han

N25 Rim – Datuk Khaidhirah Abu Zahar

N26 Serkam – Datuk Zaidi Attan

N27 Merlimau – Dr Muhamad Akmal Saleh

N28 Sungai Rambai – Siti Faizah Abdul Azis


3,391 isi rumah dapat manfaat Bakul Prihatin Negara KPWKM

Sebanyak 1,017 penerima membabitkan 3,391 isi rumah, mendapat manfaat daripada Bakul Prihatin Negara (BPN) yang digerakkan Perdana Menteri Tan Sri Muhyiddin Yassin pada 15 Julai lalu.

Kementerian Pembangunan Wanita, Keluarga dan Masyarakat (KPWKM) dalam kenyataan memaklumkan, penerima terlibat adalah dari 48 daerah di 11 negeri, yang mengemukakan permohonan menerusi tiga saluran yang diaktifkan di bawah kementerian itu.

Berdasarkan statistik terkini pelaksanaannya, Kedah merupakan negeri paling tinggi merekodkan penerima, iaitu dengan seramai 279 orang.

Lima daerah yang mencatatkan penerima terbanyak di negeri tersebut ialah Baling dengan 59 orang, diikuti Kota Setar (53), Langkawi (40), Kubang Pasu (38) dan Pendang (23).

Program turut memanfaatkan seramai 738 penerima meliputi 31 daerah di 10 negeri iaitu Kelantan, Negeri Sembilan, Perak, Sabah, Sarawak, Perlis, Selangor, Johor, Terengganu dan Kuala Lumpur.

Program itu, secara keseluruhannya, melibatkan pengagihan 420,000 bakul bantuan barangan keperluan kepada 1.68 juta rakyat yang terkesan akibat pandemik Covid-19.

Pejabat Perdana Menteri dan sektor korporat memperuntuk dan menyumbang masing-masing RM5 juta dan RM16 juta, untuk pelaksanaannya di seluruh negara.

Memetik laporan Bernama, Pengerusi Jawatankuasa Pembangunan Wanita, Keluarga dan Masyarakat dan Kebajikan Kedah Halimaton Shaadiah Saad berkata, sebanyak 2,400 bakul makanan program itu akan diagihkan secara berperingkat, di semua daerah di negeri itu.

“Ada daerah yang diperuntukkan 200 bakul makanan dan ada daerah akan dapat 100 bakul makanan,” katanya ketika dihubungi Bernama hari ini.

Beliau berkata, pemberian bakul makanan itu diharapkan sedikit sebanyak dapat meringankan beban golongan yang terkesan di Kedah, dengan situasi pandemik Covid-19 pada masa ini, sekali gus turut menunjukkan kerajaan sentiasa berusaha sebaik mungkin, untuk memastikan rakyat yang terjejas diberikan bantuan sewajarnya.

Di Melaka pula, sebanyak 2,600 bakul makanan akan diagihkan Jabatan Kebajikan Masyarakat (JKM) di seluruh daerah di negeri itu, secara berperingkat mulai hari ini.

Pengarahnya Burhanuddin Bachik berkata, sebagai permulaan 600 BPN telah diagihkan sejak semalam di ketiga-tiga daerah di negeri itu.

“Sebagai pecahan agihan, Melaka Tengah akan menerima 1,000 BPN manakala masing-masing 800 bagi daerah Jasin dan Alor Gajah,” katanya ketika dihubungi Bernama.

Katanya agihan bakul akan dilaksanakan dalam tempoh 24 jam aduan diterima, kepada penerima yang memerlukan bantuan untuk kelangsungan hidup mereka.

Tambah beliau, jadual agihan adalah berdasarkan jumlah permohonan menerusi Talian Kasih atau Bilik Gerakan JKM serta rujukan pemimpin masyarakat.


PRN Melaka: Terserah kepada PAS terima UMNO tapi…, kata Muhyiddin

Bersatu tidak terkesan dengan tawaran UMNO untuk bekerjasama dengan salah satu parti komponen Perikatan Nasional (PN), PAS, sebaliknya tumpuan terus diberi bagi menghadapi Pilihan Raya Negeri (PRN) Melaka.

Presiden Bersatu Tan Sri Muhyiddin Yassin mengingatkan bahawa fokus PN sekarang ini adalah menghadapi PRN Melaka sama ada tiga atau empat penjuru.

“Soal sama ada keputusan orang lain buat, bagi saya tidak terkesan kerana saya sedar dalam UMNO dalam Perhimpunan Agung UMNO (PAU) 2020 dah buat keputusan tak mahu bekerjasama dengan Bersatu.

“Kita tak perlu berpandu lebih daripada itu, kita lebih gariskan rancangan buat persiapan penting menghadapi PRN sama ada tiga atau empat penjuru.

“Ini bukan soal PAS, ini soal Perikatan Nasional kena melihat kami bukan sebagai PAS, Bersatu dan Gerakan. PN ada dasar, prinsip asas, itu harus dihargai dan dihormati,” katanya selepas hadir pada Majlis Minum Petang bersama Profesional Melaka di Ayer Keroh, hari ini.

Muhyiddin yang juga Pengerusi PN menyerahkan kepada kebijaksanaan PAS dalam membuat keputusan berhubung kerjasama parti itu dengan UMNO.

Katanya, perbincangan telah dijalankan sebelum ini di bawah gabungan itu bagi menghadapi PRN Melaka pada November depan.

“Saya serahkan kepada PAS, kami dah bincang panjang dalam mesyuarat PN, bagi saya apa pun PAS nak putuskan itu hak mereka.

“Saya harap PAS berikan pertimbangan semasak-masak supaya strategi menghadapi PRN tepat, tidak timbul situasi tidak ketentuan mungkin beri kesan di Melaka,” katanya.

Khamis lalu, Majlis Tertinggi (MT) UMNO menghulur tangan kepada PAS untuk bekerjasama menghadapi PRN Melaka 20 November ini tetapi memberi syarat parti Islam itu perlu menggunakan lambang sendiri, bukan logo PN.

PAS sebelum ini menjalin hubungan kerjasama dengan UMNO menerusi persefahaman dalam Muafakat Nasional (MN) tetapi ianya bukan gabungan sebuah parti politik berdaftar.

PAS yang menubuhkan PN bersama Bersatu dan Gerakan dijangka membuat keputusan berhubung kerjasama dengan UMNO dan penggunaan lambang parti pada PRN Melaka, esok.


Zahid, MT UMNO buka peluang kepada DAP kembali berkuasa

Keghairahan UMNO, terutama Majlis Tertinggi (MT) diketuai Datuk Seri Ahmad Zahid Hamidi untuk menumbangkan kerajaan Perkatan Nasional (PN) akan membuka peluang kepada parti cauvinis DAP menguasai politik tanah air.

Keadaan ini sekali gus akan menggugat kepentingan bangsa Melayu dan agama Islam, namun beberapa pemimpin UMNO yang rakus untuk merampas kuasa daripada Tan Sri Muhyiddin Yassin – terutama kluster mahkamah yang tidak mendapat ‘pertolongan’ untuk dibebaskan daripada tuduhan jenayah – tidak mempedulikannya.

Sebaliknya Zahid dan konco-konconya terus bermain dengan politik sambil mempergunakan kenyataan Yang di-Pertuan Agong baru-baru ini bagi menunjukkan kepada rakyat bahawa kerajaan PN menderhaka.

Untuk rekod, DAP mendominasi 42 kerusi Parlimen, UMNO (39), PKR (38), Bersatu (31), PAS (18), PBB (13), AMANAH (11) dan Warisan (lapan kerusi).

Gabungan DAP bersama PKR dan AMANAH dalam Pakatan Harapan (PH) menjadikan jumlah 91 kerusi, sekali gus menjadikan DAP akan menguasai Parlimen.

Dalam perkembangan terbaharu hari ini, tindakan Zahid yang mendakwa mempunyai angka mencukupi untuk menumbangkan kerajaan PN, sama seperti yang dilakukan ketika menumbangkan kerajaan negeri Perak di bawah pimpinan Bersatu pada Disember 2020 lalu.

Kemelut politik Perak tercetus selepas Datuk Seri Ahmad Faizal Azumu daripada Bersatu gagal memperoleh sokongan majoriti ahli Dewan Undangan Negeri (Adun) dalam usul keyakinan terhadap menteri besar yang dikemukakan pada persidangan Dewan Undangan Negeri (DUN) .

Susulan itu, Zahid merancang mengadakan jajaran baharu bersama DAP bagi membentuk kerajaan Perak yang baharu.

Namun atas kesedaran kepimpinan Bersatu peringkat Pusat dan negeri yang tidak mahu DAP menjadi kerajaan, tampuk pentadbiran Perak diserahkan kepada UMNO.

Zahid perlu ingat bahawa jika DAP kembali berkuasa, mereka tidak akan memberi peluang lagi kepada UMNO.

Selain itu, rakyat juga sedang memerhati adakah jika kerajaan PN tumbang dan kerajaan baharu mengambil alih Putrajaya, maka kes-kes jenayah yang sedang dihadapi Zahid, Najib Razak dan beberapa pemimpin UMNO yang lain, membabitkan berbilion ringgit wang rakyat, akan ditarik balik.


Gagal jatuhkan Hajiji, kini Shafie dan Bung Moktar gesa tubuh kerajaan perpaduan Sabah

Pengerusi Barisan Nasional (BN) Sabah Datuk Seri Bung Moktar Radin dan Presiden Parti Warisan (Warisan) Datuk Seri Mohd Shafie Apdal hari ini menyokong penuh langkah mewujudkan Kerajaan Perpaduan di peringkat negeri.

Kedua-dua Bung Moktar dan Shafie yang merancang menjatuhkan Ketua Menteri Sabah, Datuk Seri Hajiji Noor sebelum ini menemui jalan buntu selepas Perdana Menteri Datuk Seri Anwar Ibrahim tidak menyokong langkah tersebut.

Bung Moktar yang juga Timbalan Ketua Menteri berkata, langkah mewujudkan Kerajaan Perpaduan di peringkat kerajaan negeri itu dilihat mampu meredakan suhu politik dan menstabilkan situasi politik di Sabah ketika ini.

“Saya juga berharap agar Ketua Menteri Datuk Seri Hajiji Noor dapat menerima dengan hati terbuka saranan daripada Perdana Menteri demi menjamin kepentingan dan kesejahteraan rakyat Sabah,” katanya.

Jumaat lepas, Bung Moktar mengumumkan pendirian UMNO dan BN Sabah menarik sokongan terhadap Hajiji susulan hilang kepercayaan terhadap kedudukan beliau sebagai Ketua Menteri selain perjanjian antara BN dan Perikatan Nasional telah dilanggar.

Malam tadi, Anwar selepas mengadakan pertemuan dengan pemimpin Sabah di sini berkata, beliau memberi restu kepada Hajiji untuk kekal sebagai Ketua Menteri selain mahu kerajaan negeri kukuh di bawah kepimpinan Hajiji.

Mengenai Persidangan Dewan Undangan Negeri (DUN) Sabah hari ini melibatkan pembentangan usul penyerahan kuasa kawal selia bekalan gas, Bung Moktar dan Shafie berkata Ahli Dewan Undangan Negeri (ADUN) kedua-dua parti itu menyokong penuh pembentangan Rang Undang-undang Bekalan Gas 2023.

Bagaimanapun, Bung Moktar menjelaskan beliau bersama sebahagian besar ADUN BN daripada UMNO tidak dapat hadir kerana ke Kuala Lumpur bagi menghadiri Perhimpunan Agung UMNO.

Shafie berkata ketidakhadiran ADUN Warisan pada persidangan itu pula atas sebab perlunya menubuhkan secepat mungkin sebuah Jawatankuasa Khas bagi menentukan kepimpinan Kerajaan Perpaduan Sabah seperti yang dibincangkan dalam pertemuan dengan Anwar malam tadi.

Kerajaan Sabah hari ini akan membentangkan usul bagi menerima penyerahan kuasa kawal selia bekalan gas daripada kerajaan Persekutuan pada Persidangan Khas DUN.

Pada 21 Dis lepas, Anwar mengumumkan kerajaan Persekutuan bersetuju memindahkan kuasa kawal selia bekalan gas di Sabah kepada kerajaan negeri dan perkara itu dipersetujui sebagai sebahagian daripada usaha kerajaan untuk menghormati Perjanjian Malaysia 1963.

Perhimpunan Agung UMNO 2022 akan berlangsung bermula esok hingga 14 Jan di Pusat Dagangan Dunia Kuala Lumpur (WTCKL).

— BERNAMA

TAG: Sabah, politik, kerajaan perpaduan, bekalan gas, Bung Moktar Radin

FBR ERE ZUZ

Tuesday , 10 January 2023


Projek kapal LCS diteruskan walaupun berdepan pelbagai kontroversi: Mat Hasan

Datuk Seri Mohamad Hasan mengesahkan kerajaan tidak akan menghentikan projek pembinaan kapal tempur pesisir (LCS) walaupun berdepan pelbagai kontroversi sebelum ini.

Menteri Pertahanan itu berkata rundingan sudah dijalankan dengan kementerian yang terlibat dalam projek tersebut bagi memastikan pembinaan kapal yang gagal disiapkan mengikut tempoh ditetapkan itu tetap diteruskan lagi.

“Kementerian Pertahanan juga sudah berunding untuk membawa kertas projek itu untuk terus berjumpa dengan Kementerian Ekonomi dan Kementerian Kewangan untuk menerangkan perkara yang sebenarnya.

“Kita tidak berminat nak ‘swing’ sesiapa atau letakkan sesiapa di belakang, kita cuma mahu pastikan kapal ini siap pada Julai 2024,” katanya dipetik laporan BH.

Beliau terdahulu memberi ucapan semas Majlis Amanat Tahun Baharu Menteri Pertahanan di Auditorium Wisma Pertahanan, Kementerian Pertahanan (MINDEF) hari ini..

Mohamad berkata, kementerian itu juga akan memastikan sekurang-kurangnya empat daripada enam kapal dapat disiapkan dalam tempoh berkenaan.

“Saya memandang serius projek LCS dan misi kita untuk siapkan kapal ini. Jika tidak dapat (siapkan) enam, dapat empat sudah cukup. Selepas fasa mobilisasi itu selesai, semua pihak terbabit mempunyai tempoh 14 bulan untuk memastikan kapal siap pembinaan,” katanya.

Sementara itu, Mohamad berkata, beliau sudah meminta supaya pasukan National Task Force (NTF) dikembalikan semula.

“Semalam saya sudah minta supaya NTF diberi pertimbangan untuk dihidupkan semula dan Kabinet mengambil maklum.

“Ketua Setiausaha Negara akan meneliti permohonan kita kerana NTF ini adalah ‘coordinator effort’, semua pihak terbabit dalam mengawal keselamatan dan pertahanan negara,” katanya.

Media sebelum ini melaporkan, Jawatankuasa Kira-kira Wang Negara (PAC) menyatakan kerajaan membayar RM6.083 bilion untuk lima LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Laporan dikeluarkan pada 4 Ogos lalu itu turut menyenaraikan sembilan rumusan sebagai punca kepincangan projek pembinaan enam LCS bagi kegunaan Tentera Laut Diraja Malaysia (TLDM) bernilai RM9 bilion.

Pada 2 Oktober tahun lalu, bekas Menteri Pertahanan, Datuk Seri Hishammuddin Hussein, dilaporkan berkata, pembinaan LCS akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun lalu.


Penganggur menyamar pegawai khas dipenjara lapan bulan

Akibat memperdayakan seorang wanita dengan menyamar sebagai pegawai khas Timbalan Menteri Komunikasi dan Multimedia untuk meminta wang bagi membantu sebuah syarikat produksi mendapatkan geran filem, seorang penganggur hari ini dipenjara lapan bulan oleh Mahkamah Sesyen di sini.

Hakim Rozina Ayob menjatuhkan hukuman itu terhadap Mohd Zafir Zainuddin, 38, yang mengaku bersalah memperdayakan Noorul Syakillah Ramli dengan mengatakan dia (tertuduh) adalah Pegawai Khas kepada Timbalan Menteri Komunikasi dan Multimedia dan berjanji untuk mendapatkan peruntukan geran filem ‘Rampas’ daripada Perbadanan Kemajuan Filem Nasional (Finas).

Perbuatan itu mendorong wanita berkenaan menyerahkan wang tunai RM5,000 kepada tertuduh di sebuah restoran di Presint 9, Putrajaya pada 5.15 petang, 1 April lepas, mengikut Seksyen 416 Kanun Keseksaan (Akta 574) dan boleh dihukum di bawah Seksyen 419 kanun sama yang memperuntukkan hukuman penjara sehingga tujuh tahun, atau denda atau kedua-duanya.

Memetik laporan Bernama hari ini, mahkamah turut memerintahkan tertuduh menjalani hukuman penjara itu bermula dari tarikh tangkap pada 1 April lepas.

Berdasarkan fakta kes, Noorul Syakillah yang merupakan pengadu dalam kes ini adalah pemilik sebuah syarikat produksi penerbitan drama dan filem Cinema Stage Production Sdn Bhd yang memohon geran dana filem Rampas bernilai RM1.8 juta daripada Finas.

Noorul Syakillah berhubung dengan Mohd Zafir pada 26 Mac lepas melalui aplikasi WhatsApp bagi mendapatkan sokongan Timbalan Menteri Komunikasi dan Multimedia dalam mendapatkan geran yang dipohon selepas lelaki itu memperkenalkan diri sebagai pegawai khas kepada timbalan menteri berkenaan.

Pada 31 Mac lepas, Mohd Zafir meminta wang sebanyak lima peratus daripada jumlah geran RM1.8 juta dan Noorul Syakillah bersetuju membayar dua peratus daripada jumlah geran itu serta perlu membayar RM5,000 kerana Mohd Zafir mendakwa dia telah mendapatkan tandatangan sokongan timbalan menteri dan meyakinkan bahawa syarikat tersebut akan mendapat geran.

Noorul Syakillah kemudiannya membuat aduan di Suruhanjaya Pencegahan Rasuah Malaysia (SPRM) Kuala Lumpur pada 1 April dan tertuduh ditangkap pada hari sama.

Siasatan SPRM mendapati tertuduh bukan pegawai khas Timbalan Menteri Komunikasi dan Multimedia berdasarkan semakan dengan kementerian itu serta permohonan geran oleh Cinema Stage Sdn Bhd telah ditolak oleh Finas sejak 23 Mac lepas.

Pendakwaan dikendalikan Pengawai Pendakwa SPRM Azeem Hafeez Jamaluddin manakala Mohd Zafir tidak diwakili peguam.


JPJ kuat kuasa waktu terhad kenderaan barangan masuk KL

Jabatan Pengangkutan Jalan (JPJ) melarang semua pengendali syarikat atau pemandu kenderaan barangan melibatkan kenderaan berat dengan muatan (BDM) melebihi 7,500 kilogram memasuki jalan raya utama di bandar raya ini dari 6.30 pagi hingga 9.30 pagi dan 4.30 petang hingga 7.30 malam setiap hari.

Hal ini berikutan pemantauan JPJ yang mendapati terdapat pergerakan kenderaan berat memasuki laluan waktu terhad ke pusat bandar raya pada waktu kemuncak iaitu sebelah pagi dan petang yang menyumbang kepada kesesakan lalu lintas serta menjejaskan kelancaran aliran trafik di Lembah Klang.

“Jalan raya diwartakan sekatan sekurang-kurangnya lima kilometer dari pusat bandar, bermula dari pintu masuk pusat bandar dengan meletakkan satu papan tanda khusus di mana dicatat waktu yang tidak dibenarkan untuk kenderaan berat masuk,” menurut JPJ dalam kenyataan hari ini.

Antara yang diwartakan sekatan pada sebelah pagi dan petang untuk kenderaan barangan ialah semua jalan di Pusat Bandar Kuala Lumpur, Jalan Kuching bermula dari Taman Wahyu di Jalan Ipoh hingga ke pusat bandar, Jalan Genting Klang bermula dari Kolej TAR hingga ke pusat bandar dan Jalan Cheras bermula dari Taman Midah hingga ke pusat bandar.

Jalan raya yang diwartakan sekatan hanya pada sebelah petang pula antaranya ialah Jalan Kepong, Jalan Ipoh bermula dari Bulatan Kepong hingga Jalan Batu Caves, Lebuhraya Karak, Jalan Gombak bermula dari Jalan Kampung Bandar Dalam hingga sempadan Kuala Lumpur, Jalan Genting Klang dan Jalan Cheras bermula dari Jalan Pudu hingga Jalan Tenteram.

Kenyataan itu menyebut larangan kenderaan barangan memasuki jalan raya utama di ibu kota sememangnya sudah lama dikuatkuasakan namun sejak Peralihan ke Fasa Endemik, pemandu kenderaan berat dilihat telah mengabaikan peraturan tersebut dan berlaku pertambahan kenderaan yang ketara.

“Jika terdapat pemandu atau pengendali syarikat yang ingkar, tindakan kompaun boleh dikenakan dengan tidak melebihi RM300 atau boleh didakwa di mahkamah yang mana denda yang boleh dikenakan tidak kurang RM300 dan tidak melebihi RM2,000.

“Justeru itu, JPJ ingin menasihati pemandu dan pengendali syarikat pengangkutan kenderaan barangan untuk memastikan pematuhan sepenuhnya kepada Peraturan Larangan Waktu Terhad yang telah diwartakan bagi jalan-jalan tertentu,” menurut kenyataan itu. – Bernama


PH-BN usah tunduk tekanan Jiao Zong isu Bahasa Melayu: Armada

Kerajaan PH-BN digesa supaya tidak tunduk dengan beberapa tekanan oleh Gabungan Persatuan Guru-Guru Sekolah Cina Malaysia (Jiao Zong), khususnya berhubung bank soalan Bahasa Melayu (BM) untuk Sekolah Rendah Jenis Kebangsaan Cina (SJKC).

Sehubungan itu, Ketua Armada Bersatu Malaysia Wan Ahmad Fayhsal Wan Ahmad Kamal mengingatkan supaya Kementerian Pendidikan perlu kekal teguh dengan dasar yang menggunakan hanya satu kurikulum dan sukatan pelajaran untuk apa-apa subjek, khususnya yang berunsur pembentukan negara bangsa.

Ahli Parlimen Machang itu berkata kementerian juga perlu bersedia membantu dalam apa jua cara dalam memudahkan dan memperkasakan pengajaran dan pembelajaran BM di semua Sekolah Rendah Jenis Kebangsaan.

“Saya agak terkejut membaca keluhan Jiao Zong berhubung bank soalan Bahasa Melayu untuk Ujian Akhir Sesi Akademik (UASA). Alasan pertama ialah ianya bertentangan dengan prinsip pendidikan.

“Alasan kedua pula waktu belajar subjek BM di Sekolah Kebangsaan (SK) dan SRJK berbeza. Masa pengajaran dan pembelajaran untuk kedua-dua tahap pertama dan tahap kedua BM di SK lebih 32 jam berbanding pengajaran dan pembelajaran BM di SRJK.

“Namun, persoalannya ialah mengapa perlu beza-bezakan soalan BM untuk SK dan SRJK walhal kurikulum pengajian bahasa di peringkat asas menuntut kepada silibus yang sama seperti yang telah diputuskan oleh Kementerian Pendidikan?,” katanya dalam kenyataan hari ini (9 Januari 2023).

Wan Ahmad Fayhsal turut membangkitkan persoalan apakah Jiao Zong mempunyai matlamat tertentu sehingga menuntut pelbagai perkara, termasuk penggunaan buku teks.

“Apakah ada perbezaan prinsip dan matlamat pendidikan yang Jiao Zong perjuangkan sehingga menuntut kepada bukan saja perbezaan bank soalan malah buku teks yang berlainan?

“Bukankah pengajaran dan pembelajaran BM di peringkat asas adalah sama untuk semua pelajar di peringkat itu tidak kira di SK ataupun SRJK?
Mengapa waktu pengajaran dan pembelajaran BM di SRJK 32 jam lebih pendek berbanding SK?

“Bukankah patut digandakan masa pengajaran dan pembelajaran BM agar penguasaan BM di kalangan pelajar SRJK menjadi lebih baik dan fasih?”, katanya.

Wan Ahmad Fayshal mengingatkan Jiao Zong supaya akur dengan dasar Kementerian Pendidikan bahawa proses pendidikan di Malaysia turut merangkumi usaha menyatupadukan rakyat berbilang kaum, dan agama melalui penggunaan BM yang betul dan meluas.

“Kita tidak boleh membeza-bezakan silibus yang ada kerana kita ingin melahirkan warganegara Malaysia yang punya kefahaman yang sama tentang negara bangsa Malaysia.

“Keluhan Jiao Zong ini tidak membantu dalam usaha memupuk perpaduan nasional di peringkat paling asas iaitu peringkat persekolahan anak-anak kita.

“Kita mahu lebih ramai pelajar-pelajar SRJK menguasai Bahasa Melayu dengan baik dan fasih kerana ianya akan membantu keboleh pasaran para pelajar SRJK dan juga mengukuhkan usaha SRJK menjayakan perpaduan nasional,” tambahnya.

Beliau mengulas kenyataan Jiao Zong berpendapat penggunaan bank soalan yang sama untuk subjek BM bagi semua aliran sekolah adalah tidak sesuai.

Pengerusi Jiao Zong, Cheah Lek Aee dilaporkan berkata jumlah masa pengajaran BM adalah berlainan antara sekolah rendah jenis kebangsaan (SRJK) dan sekolah kebangsaan (SK) dan bahasa itu juga merupakan bahasa ibunda murid Melayu.

Beliau berkata, penggunaan soalan dari bank soalan yang sama untuk UASA bagi semua aliran sekolah adalah bertentangan dengan prinsip pendidikan.


PKPD di 34 mukim di Selangor ditamatkan

Kerajaan bersetuju menamatkan Perintah Kawalan Pergerakan Diperketatkan (PKPD) di 34 mukim di Selangor bermula tengah malam ini, kata Timbalan Perdana Menteri, Datuk Seri Ismail Sabri Yaakob.

Beliau berkata keputusan itu dibuat selepas sidang khas Majlis Keselamatan Negara (MKN) meneliti pembentangan situasi semasa oleh Kementerian Kesihatan (KKM).

“Kerajaan telah melaksanakan PKPD di 34 mukim di Selangor yang dijadualkan tamat pada hari ini, 16 Julai 2021.

“Sidang khas MKN telah meneliti pembentangan KKM mengenai situasi semasa dan bersetuju untuk tidak melanjutkan PKPD di semua mukim yang terbabit,” katanya dalam satu kenyataan hari ini.

PKPD di 34 mukim di Selangor berlangsung selama dua minggu bermula 3 Julai lalu.

Ia membabitkan mukim merangkumi daerah Petaling (Petaling, Damansara, Sungai Buloh, Bukit Raja), Hulu Langat (Hulu Langat, Ampang, Cheras, Kajang, Semenyih, Beranang) dan Sepang (Dengkil, Labu, Sepang)

Turut terbabit adalah mukim di daerah Gombak (Batu, Rawang, Setapak, Hulu Kelang, Kuang), Kuala Langat (Tanjung 12 (1), Tanjung 12 (2), Teluk Panglima Garang, Morib, Bandar, Jugra, Batu).

Selain itu, mukim di daerah Klang yang terbabit ialah Kapar dan Klang serta Kuala Selangor (Ijok, Bestari Jaya, Jeram), Hulu Selangor (Serendah, Rasa, Ulu Yam, Batang Kali).


Zahid ajak akar umbi pertahan ‘Raja Media Sosial’ Najib

Datuk Seri Ahmad Zahid Hamidi mengajak akar umbi UMNO untuk terus mempertahankan rakannya, Datuk Seri Najib Razak yang akan dibicarakan dalam kes rasuahnya di Mahkamah Persekutuan esok.

Gesaan Presiden UMNO itu dibuat selepas permohonan Datuk Seri Najib Razak ditolak semalam dan perbicaraan kes rasuah SRC International Sdn Bhd tidak akan ditangguh dan jika kekal bersalah bakal dihantar terus ke penjara.

“Marilah kita terus bersatu hati, bersolidariti bersama DS Najib Tun Razak. Jangan putus asa. Terus tabah dan terus berjuanglah bersama kita.

“Terlalu banyak jasa dan sumbangan beliau telah berikan untuk UMNO, BN (Barisan Nasional) dan kerajaan BN yang tak akan dapat dilupuskan dalam sejarah negara,” katanya dalam hantaran Facebook hari ini.

Zahid juga mengiiktiraf Najib sebagai “Raja Media Sosial” yang berjaya memulihkan UMNO lebih cepat dan bangkit daripada kekalahan pada pilihan raya umum ke-14 (PRU-14) lalu.

“Perlu diakui media sosial FB (Facebook) Najib sangat berpengaruh di negara ini. Beliau ialah Raja Media Sosial dan berjaya membantu memulihkan UMNO lebih cepat hingga mereka yang pernah menjauhi dan memperlekeh UMNO sebelum ini dilihat bukan sahaja mahu mendekati malah mahu menguasai UMNO pula sekarang.

“Insya Allah kita di setiap akar umbi cawangan dan bahagian UMNO dan BN akan terus bersama DS Najib Razak dan susah senang bersama,” katanya lagi.

Tidak seperti sebelum ini, penyokong Najib dilihat sangat kurang hadir di Istana Kehakiman, Putrajaya bagi memberi sokongan kepada bekas Perdana Menteri yang sedang berdepan perbicaraan akhirnya.

Hanya terdapat segelintir penyokong Najib yang berkumpul bagi memberi sokongan kepadanya kali ini.

Untuk rekod, Zahid juga sedang berdepan puluhan pertuduhan dan sedang dibicarakan di mahkamah atas salah laku rasuah dan penyelewengan.

Terdahulu semalam, panel lima hakim mahkamah tertinggi yang dipengerusikan oleh Ketua Hakim Negara Tun Tengku Maimun Tuan Mat menolak permohonan Najib untuk mengemukakan bukti tambahan yang dikaitkan dengan kes rasuah SRC International bernilai RM42 juta.

Panel hakim juga sebulat suara menolak permohonan Najib untuk meminta penangguhan perbicaraan rayuan utama dan akhir kes SRC International selama beberapa bulan.

Tengku Maimun memutuskan bahawa pihak berkenaan mengetahui tarikh perbicaraan yang ditetapkan dari 15 hingga 26 Ogos dan sepatutnya mengambil segala usaha untuk bersiap sedia.


Najib jangan perasan: Minat kerana bekas PM wajar ke penjara

Walaupun berlagak popular, bekas Perdana Menteri Dato’ Seri Najib Tun Razak nampak bimbang dengan susunan semula kepimpinan parti-parti Pakatan Harapan.

Kebelakangan ini, terutamanya selepas selesainya pemilihan barisan kepimpinan baru KEADILAN, jentera penerangan UMNO nampak ditumpukan untuk menyerang saya dan KEADILAN/Pakatan Harapan.

Terbaru, semasa berucap di Konvensyen BN Selangor, berulang kali dia menumpukan ucapannya mengenai saya, termasuk mengungkit kononnya saya “berminat” kepadanya.

Sementara lagak Najib sudah diketahui umum dan ada segelintir masyarakat yang berpendapat lagaknya wajar diabaikan, saya memilih untuk berdepan dengan sarkas politik mainan Najib kerana ada isu pokok yang cuba disembunyikan Najib.

Hakikatnya, Najib telah bersalah menyeleweng dana rakyat yang kesannya akan ditanggung oleh rakyat untuk jangka masa berpuluh tahun akan datang.

Selain tanggungan hutang 1MDB berjumlah RM50 bilion, projek-projek mega yang kosnya naik berkali ganda (seperti MRT, LRT3, ECRL dan sebagainya) membebankan rakyat dengan hutang melebihi RM100 bilion dalam tempoh sekurang-kurangnya 20 tahun akan datang.

Najib telah menggunakan sumber kewangannya untuk menggerakkan kempen penipuan melalui media sosial untuk menyucikan dirinya seolah-olah dia tidak bersalah.

Lebih teruk dari itu, dia juga cuba menyelewengkan pemikiran rakyat dengan memainkan propaganda terhadap tokoh-tokoh terbilang yang patriotisme mereka bagai langit dengan bumi jika dibandingkan dengan Najib.

Cubaan propaganda Najib untuk memburukkan integriti hakim Yang Arif Dato’ Mohd Nazlan Mohd Ghazali, semata-mata untuk menutup kesalahannya mencuri dana rakyat, tidak wajar dibiarkan tanpa disanggah.

Oleh itu, saya menyeru keseluruhan pimpinan KEADILAN/Pakatan Harapan di segenap lapisan terus menjawab untuk mematikan propaganda Najib yang merosakkan pemikiran rakyat.

Sementara kita membentangkan idea-idea untuk memperbaiki kebajikan rakyat dan menyelesaikan masalah rakyat, kita juga wajib menunjukkan bahawa sebahagian besar dari masalah rakyat ini berpunca dari salah tadbir sepanjang sembilan tahun Najib menjadi Perdana Menteri.

Keupayaan pimpinan KEADILAN/Pakatan Harapan mengutarakan kedua-dua perkara ini (memberi idea penyelesaian dan mematahkan propaganda Najib) secara serentak adalah kunci kemenangan KEADILAN/Pakatan Harapan dalam pilihanraya umum akan datang.

Misalnya, adalah satu kebodohan jika kita membiarkan Najib dan konco-konconya memperlekehkan kewibawaan seorang anak Malaysia terbilang seperti YA Dato’ Mohd Nazlan. Beliau seorang yang pintar lulusan University of Oxford dan mempunyai rekod kerjaya yang menjadi kebanggaan negara. Beliau juga tidak gentar dengan asakan politik dan sanggup berdepan dengan mainan propaganda Najib.

Bandingkan dengan Najib yang rekod akademik dan kerjayanya hanyalah sebagai seorang bangsawan yang tidak pernah ada pencapaian baik selain yang datang dari kedudukannya sebagai seorang bangsawan.

Jika ada anak Melayu yang wajar menjadi kebanggaan dan inspirasi generasi muda Melayu, tokoh seperti YA Dato’ Mohd Nazlan inilah yang perlu kita angkat.

Sebaliknya, propaganda Najib dengan tanpa segan silu, sementara memainkan isu perkauman, dia juga menghina dan memperkecilkan tokoh-tokoh seperti Ya Dato’ Mohd Nazlan demi untuk menyelamatkan dirinya yang semakin dekat dengan hari penghakiman.

Sebab itu, telatah Najib tidak lebih dari seorang yang perasan dan merasa takut pada masa yang sama.

Saya tidak berminat dengan Najib.

Sebagai pimpinan utama parti-parti pro-rakyat di negara ini, memang menjadi tanggungjawab saya untuk terus mendedahkan kesalahan Najib. Fokus kepada kesalahan Najib yang membebankan rakyat ini telah menjatuhkan Najib dalam PRU14 dalam tahun 2018.

Dengan konsistensi yang sama, lebih ramai rakyat yang akan menolak UMNO/Barisan Nasional akibat penyelewengan-penyelewengan Najib yang terus membebankan UMNO/Barisan Nasional.

Minat sebenar saya ialah untuk memastikan Najib menanggung kesalahan-kesalahannya kepada rakyat dan berakhir dengan menjalani hukuman penjara.

Secara langsung, ini akan membela dan mengangkat tokoh-tokoh seperti YA Dato’ Mohd Nazlan, yang nilai profesionalisme dan patriotisme mereka perlu menjadi kompas moral baru kepada generasi muda Malaysia.

Rafizi Ramli
Timbalan Presiden PKR

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PRN Melaka: Hanya yang lengkap vaksinasi boleh mengundi

Suruhanjaya Pilihan Raya (SPR) hari ini menjelaskan hanya individu yang melengkapkan suntikan vaksin Covid-19 dibenar membuang undi bagi Pilihan Raya Negeri (PRN) Melaka November depan.

Memetik Bernama, Pengerusi SPR Datuk Abdul Ghani Salleh berkata agensi itu akan memperketatkan prosedur operasi standard (SOP) di semua pusat pembuangan undi.

“SOP kita di pusat mengundi juga ketat. Syarat-syarat seperti dah lengkap dua dos vaksin, memakai pelitup muka dan penjarakan fizikal. Justeru kita merayu agar semua pengundi lengkapkan vaksin dahulu.. kita ada masa lagi,” katanya pada sidang media, hari ini, ketika menjawab pertanyaan mengenai SOP PRN itu.

Katanya daftar pemilih mengandungi seramai 495,196 pengundi membabitkan 482,550 pengundi biasa; 10,191 anggota tentera dan pasangan; 2,349 anggota polis dan 106 Pengundi Tidak Hadir (PTH) Luar Negara.

Abdul Ghani berkata pihaknya juga akan memberi cadangan masa keluar mengundi menerusi sistem SPR bagi mengurangkan kehadiran pengundi yang ramai pada hari mengundi.

“Kita akan beri cadangan masa keluar mengundi melalui sistem kita seperti yang digunakan di aplikasi MySejahtera. Pengundi juga usah keluar mengundi serentak pada sebelah pagi. Kalau boleh, warga emas sebelah pagi dan tengah hari sikit untuk orang muda.

Pada masa sama, katanya garis panduan berkaitan Covid-19 akan berpandukan kepada pandangan dan nasihat daripada Majlis Keselamatan Negara (MKN), Kementerian Kesihatan (KKM) dan Polis Diraja Malaysia (PDRM) dari semasa ke semasa.

DUN Melaka dibubarkan pada 4 Oktober lalu susulan empat Ahli Dewan Undangan Negeri (ADUN), termasuk dua daripada UMNO, menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Empat bekas ADUN berkenaan ialah Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


PBB beri amaran dunia bakal hadapi “krisis kesihatan mental global”

Setiausaha Agung Pertubuhan Bangsa-Bangsa Bersatu (PBB) Antonio Guterres pada Jumaat memberi amaran terhadap “krisis kesihatan mental global,” ketika melancarkan laporan mengenai kesihatan mental, lapor Xinhua, menurut Bernama.

“Kita sedang berdepan krisis kesihatan mental peringkat global,” kata pegawai tertinggi PBB itu menerusi videonya ketika melancarkan Laporan Kesihatan Mental Dunia 2022: Mengubah Kesihatan Mental Untuk Semua.

Guterres berkata hampir satu bilion penduduk dunia, termasuk berjuta kanak-kanak dan golongan muda, “mengalami gangguan kesihatan mental,” dan kebanyakan mereka tidak mempunyai akses kepada rawatan.

“Perkhidmatan kesihatan mungkin tidak tersedia atau tidak mampu dibayar. Stigma juga menghalang orang ramai mendapatkan bantuan,” katanya.

Guterres berkata orang yang mengalami gangguan kesihatan mental berdepan risiko penderaan fizikal dan emosi, penafian pendidikan dan pekerjaan, serta pelanggaran hak asasi manusia yang lain.

Kadar kemurungan dan keresahan sahaja mengakibatkan perbelanjaan ekonomi global mencecah US$1 trilion setahun.

Guterres berkata walaupun pandemik COVID-19 meningkatkan masalah kesihatan mental, ia juga telah membawa kepada pemahaman yang jauh lebih besar mengenai kepentingan – dan kerapuhan – menjamin kesihatan mental yang baik.

“Malangnya, di kebanyakan negara, kesihatan mental kekal sebagai bidang kesihatan yang paling diabaikan,” kata setiausaha agung itu.

Mengulas mengenai laporan Pertubuhan Kesihatan Sedunia (WHO), Guterres berkata laporan itu sebagai gambaran agar semua negara meningkatkan sistem kesihatan mental mereka.

“Ia memberi cadangan terhadap penambahbaikan yang diperlukan dan bagaimana ia boleh dicapai, bermula pada zaman kanak-kanak dan hingga semua peringkat kehidupan.

“Ia merungkai cara mengurangkan risiko, membina daya tahan dan merungkai halangan yang menyekat mereka yang mempunyai masalah kesihatan mental daripada mengambil bahagian sepenuhnya dalam masyarakat.

“Saya mengesyorkannya kepada kerajaan, dan pihak berkepentingan mengenai kesihatan mental, di mana-mana sahaja,” kata setiausaha agung itu.


Senarai tak rasmi ‘cai’ pemilihan UMNO, siapa pilihan akar umbi?

Presiden UMNO Datuk Seri Ahmad Zahid Hamidi baru-baru ini mendedahkan sudah terdapat ‘cai’ atau senarai gandingan yang dikatakan akan bertanding dalam pemilihan parti itu walaupun belum ada ketetapan bila ia akan diadakan.

Zahid seakan menghidu langkah yang sedang disusun oleh musuh politiknya, jadi tidak hairan sindiran keras disuarakan semasa Perhimpunan Agung UMNO 2021 (PAU) yang berlangsung baru-baru ini sebagai suatu amaran kepada mana-mana kumpulan yang mahu melanggarnya.

“Bukan saya tidak tahu, sekarang pun sudah ada berpasang-pasangan, ada cai. Harap-harapnya pasangan-pasangan tu kekallah,” katanya dipetik semasa PAU baru-baru ini.

Budaya ‘cai’ bukan suatu yang baharu dalam politik UMNO, ia sudah berakar sejak sekian lama dalam parti tersebut dan tidak menghairankan sekiranya terdapat individu yang sudah mengintai jawatan tertinggi untuk ditandingi memandangkan kedudukan parti yang sudah semakin kuat sejak kemenangan dua Pilihan Raya Negeri (PRN) di Melaka dan Johor.

Sudah pastinya masing-masing mahu mengintai untuk memegang jawatan tertinggi dalam parti, malah jawatan Presiden yang disandang Zahid juga tidak mustahil akan dicabar memandangkan beliau bukan Perdana Menteri (PM) ketika ini.

Malah, buat kali pertama dalam sejarah UMNO seorang Presiden tidak menjadi PM, sebaliknya Datuk Seri Ismail Sabri Yaakob yang juga Naib Presiden parti diangkat menjadi PM.

Seorang Ahli Tertinggi UMNO, Datuk Seri Tajuddin Abdul Rahman sendiri mengakui budaya ‘cai’ bukan suatu yang baharu dan kritikan Zahid itu sedikit agak janggal, ujarnya.

“Soal cai ini perkara biasa, setiap kali pemilihan ada cai.

“Kenapa rasa macam tak biasa tentang benda tu? Apa yang menghairankan, yang tak normalnya?

“Setiap kali pemilihan cawangan, bahagian, majlis kerja tertinggi, mesti ada cai,” katanya dipetik laporan media.

Agenda Daily menerima beberapa maklumat daripada sumber dalam UMNO mendedahkan senarai ‘cai’ tidak rasmi untuk bertanding dalam pemilihan nanti.

Senarai ‘cai’ tidak rasmi:

1) Datuk Seri Ismail Sabri Yaakob (Presiden), Datuk Seri Mahdzir Khalid (Timbalan Presiden)

2) Datuk Seri Mohamad Hasan (Presiden), Datuk Seri Hishammuddin Hussein (Timbalan Presiden)

3) Datuk Seri Ahmad Zahid Hamidi (Presiden), belum ada (Timbalan Presiden)

4) Khairy Jamaluddin Abu Bakar (Presiden), Datuk Asyraf Wajdi Dusuki (Timbalan Presiden)

Untuk rekod, senarai ‘cai’ tersebut adalah berdasarkan spekulasi sumber dalaman parti dan tidak menolak kemungkinan bakal terdapat perubahan bergantung kepada keadaan semasa sama ada pilihan raya umum ke-15 (PRU-15) atau pemilihan parti diadakan terlebih dahulu.

Senarai ‘cai’ ini terdapat kemungkinan boleh berubah sekiranya Ismail Sabri membubarkan Parlimen dan mengadakan PRU-15 lebih awal kerana senario politik yang berbeza selepas itu jika UMNO menang besar nanti.


Kes pengubahan wang haram peguam Najib ditangguh 1 Julai

Kes melibatkan peguam bekas Perdana Menteri, Tan Sri Muhammad Shafee Abdullah yang berdepan dua pertuduhan pengubahan wang haram membabitkan RM9.5 juta ditangguhkan hingga bulan depan.

Shafee didakwa menerima wang tersebut daripada Datuk Seri Najib dan dituduh membuat kenyataan palsu kepada Lembaga Hasil Dalam Negeri (LHDN).

Prosiding itu, yang sepatutnya memasuki hari ketiga esok, dilapangkan susulan pelaksanaan sekatan pergerakan penuh selama 14 hari.

“Perbicaraan di hadapan Hakim Mahkamah Tinggi Datuk Muhammad Jamil Hussin akan bersambung pada 1 Julai,” kata Timbalan Pendakwa Raya Afzainizam Abdul Aziz lapor Bernama.

Setakat ini, tiga saksi memberi keterangan dalam perbicaraan yang bermula pada 21 Mei lepas.

Pada 13 Sept 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek yang dikeluarkan oleh Najib dan dimasukkan ke dalam akaun CIMB Bank Berhad miliknya.

Beliau turut berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.


KKM setuju tempah Molnupiravir, berkesan rawat Covid-19

Kementerian Kesihatan (KKM) bersetuju menempah ubat antiviral Molnupiravir dengan Merck Sharp & Dohme selepas menandatangani surat akujanji (Letter of Undertaking) dengan pembekal.

Persetujuan itu disahkan Menteri Kesihatan, Khairy Jamaluddin Abu Bakar yang bkerajaan bersetuju untuk membuat perolehan sebanyak 150,000 pakej rawatan lengkap (patient courses) bagi merawat pesakit Covid-19 kerana keberkesanannya.

“Kajian yang dijalankan oleh Merck Sharp & Dohme mendapati Molnupiravir mampu menurunkan kadar kemasukan ke wad sebanyak 50 peratus selain turut berkesan terhadap varian virus Covid-19 yang lebih ganas seperti Gamma, Delta dan Mu.

“Bagaimanapun, ingin dinyatakan walaupun terdapat ubat Molnupiravir, ia bukan bermakna vaksin tidak diperlukan lagi kerana fungsi pelalian berkenaan adalah untuk mengurangkan jangkitan dan mencegah daripada mendapat jangkitan yang lebih teruk,” katanya.

Jelasnya, perolehan yang dibuat itu sebagai persediaan negara dalam memulakan peralihan ke fasa endemik iaitu hidup bersama Covid-19 dengan menambah pilihan rawatan inovatif baharu sebagai ‘senjata’ melawan virus.

Khairy menambah, ubat Molnupiravir tidak boleh mencegah jangkitan sebaliknya ia hanya bermanfaat kepada individu yang sudah dijangkiti.

“Kita memerlukan kedua-dua kaedah (vaksin dan ubat) untuk menurunkan beban penyakit Covid-19, sekali gus memberikan impak yang lebih besar dalam usaha pencegahan dan kawalan penularan jangkitan virus.

“Dalam masa yang sama, KKM kini giat memantau perkembangan pembangunan ubat-ubatan berkaitan rawatan pesakit Covid-19 di seluruh dunia untuk memastikan negara tidak ketinggalan untuk mendapatkan rawatan terbaik kepada penduduk,” katanya lagi.


Tragedi kapal selam: PM ucap takziah kepada Indonesia

Perdana Menteri Tan Sri Muhyiddin Yassin hari ini mengucapkan takziah kepada Presiden Indonesia Joko Widodo serta kerajaan dan rakyat negara berkenaan susulan tragedi yang menimpa kapal selam Angkatan Laut Tentera Nasional Indonesia (TNI-AL).

Muhyiddin berkata, Malaysia sentiasa bersedia untuk terus menghulurkan bantuan yang diperlukan kepada Indonesia dalam menghadapi waktu genting itu.

“Saya mewakili kerajaan dan seluruh rakyat Malaysia merakamkan ucapan takziah… kami turut berdukacita atas tragedi yang mengejutkan dan amat menyayat hati ini.

“Semoga Allah mengurniakan kekuatan dan kesabaran kepada ahli keluarga 53 anak kapal tersebut dalam menempuh dugaan ini,” katanya dalam kenyataan yang dimuat naik dalam Facebooknya.

KRI Nanggala 402 dengan 53 kru disahkan tenggelam ketika mengadakan latihan penembakan torpedo di utara perairan Bali Rabu lalu.

Pada Jumaat, pasukan pencari menemukan serpihan dipercayai daripada KRI Nanggala 402 sekali gus harapan untuk menyelamat anak kapal berkenaan semakin tipis, tatkala pegawai tentera memberitahu bekalan oksigen di dalam kapal itu sudah habis.

TNI-AL juga memaklumkan bahawa imbasan yang dilakukan mengesan kedudukan kapal selam itu pada kedalaman 850 meter, jauh melebihi daripada keupayaannya bertahan daripada tekanan.


Pencemaran bau diesel: Tiga loji air di Selangor berisiko henti tugas

Lembaga Urus Air Selangor (LUAS) memaklumkan terdapat insiden pencemaran bau seakan diesel sehingga tiga ton dikesan di Stesen Pemantau Sungai Seksyen 3, Bangi, pada 11.15 pagi semalam yang berisiko menyebabkan tiga loji rawatan air (LRA) dihentikan operasi.

Susulan itu, Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri Hee Loy Sian dalam kenyataan berkata Ops Sumber Air Negeri Selangor yang dikendalikan oleh LUAS bersama agensi berkaitan seperti Suruhanjaya Air Negara (SPAN) dan Air Selangor telah mengaktifkan siasatan ke beberapa lokasi bagi mengenal pasti punca pencemaran tersebut.

“LUAS sudah mengaktifkan Kod Kuning berdasarkan Manual Kecemasan Pencemaran Sumber Air bagi siasatan secara menyeluruh ke kawasan terbabit di hulu muka sauk yang berisiko menyebabkan henti tugas LRA Semenyih 2, LRA Bukit Tampoi dan LRA Labohan Dagang.

“Anggaran jarak lokasi pencemaran ke tiga muka sauk LRA Semenyih 2 adalah 6.63 kilometer (km); LRA Bukit Tampoi (18 km) dan LRA Labohan Dagang (31.9 km),” katanya.

Beliau berkata LUAS telah menjalankan siasatan di beberapa lokasi di Sungai Balak dan ujian pensampelan bau mencatatkan bau sehingga dua ton, manakala di Sungai Sekamat dan di kawasan hulu Sungai Hulu, tiada sebarang penemuan berkaitan pencemaran bau dikesan.

Katanya sehingga 5 petang semalam, tiada lagi kesan bau seakan minyak di sekitar Sungai Balak.

“Dalam pada itu, LUAS juga menjalankan pemantauan statik dan pensampelan di sekitar Jambatan Kampung Teras Jernang dan pensampelan ujian bau dijalankan setiap 30 minit,” katanya.

Hee berkata bacaan yang diperoleh adalah sekitar dua ton dan sehingga 9 malam tadi tiada sebarang pencemaran dikesan di kawasan muka sauk LRA.

Beliau berkata LUAS dan Air Selangor masih lagi menjalankan siasatan terhadap punca pencemaran bau itu dan kekerapan pensampelan bau LUAS di Sungai Langat juga dipertingkatkan daripada satu jam kepada 30 minit bagi memantau rapi status semasa air sungai.

Selain itu katanya, LUAS akan mempergiatkan operasi pemantauan 24 jam di lembangan sungai utama untuk memastikan insiden pencemaran tidak menjejaskan operasi LRA dan bekalan air kepada pengguna. – Bernama


Serangan penyakit baru-baru ini paling teruk kata Dr Mahathir

Tun Dr Mahathir Mohamad menyifatkan apa yang dialaminya ketika dimasukkan ke Institut Jantung Negara (IJN) baru-baru ini, adalah serangan penyakit yang paling teruk baginya.

Sehinggakan kata bekas Perdana Menteri Malaysia dua kali itu, beliau sudah tidak berharap akan pulih semula seperti sedia kala.

Namun katanya, hasil doa orang ramai serta rawatan yang diberikan pakar dari IJN, beliau kini sudah semakin pulih walaupun tidak sepenuhnya.

“Saya telah pulih daripada satu penyakit yang bagi saya amat teruk, adakalanya saya tak harap nak pulih.

“Namun Alhamdulillah, dengan rawatan yang saya dapat dari IJN, saya pulih. Saya mengucapkan terima kasih kerana ramai yang mendoakan saya pulih.

“Waktu ni saya boleh makan… saya boleh tidur… saya boleh duduk… saya almost macam biasalah tapi tak lah begitu boleh nak buat kerja apa semua,” katanya menerusi klip video yang disiarkan dalam laman media sosial rasmi beliau hari ini.

Gambar beliau bersiar bersama isteri Tun Dr Siti Hasmah Mohd Ali, diiringi pegawainya turut dimuat naik dalam laman sosial itu.

Dr Mahathir dimasukkan ke IJN pada 7 Januari bagi menjalani prosedur perubatan elektif sehari selepas itu dan dibenarkan keluar pada 13 Januari 2022.

Bagaimanapun, 22 Januari lalu beliau sekali lagi dimasukkan ke IJN dengan laporan awal mengatakan keadaannya membimbangkan.

Susulan itu, anak perempuannya Datin Paduka Marina dalam kenyataan memaklumkan bahawa keadaan Dr Mahathir stabil dan memberi respons yang baik kepada rawatan lanjutan prosedur elektif yang dijalankan 8 Januari.

Katanya, Dr Mahathir yang sebelum ini dirawat di Unit Rawatan Koronari IJN, kini ceria dan bersemangat untuk kembali pulih sepenuhnya.


Seorang ADUN UMNO Sabah bidas tindakan Bung tarik sokongan

Tidak semua Ahli Dewan Undangan Negeri (ADUN) UMNO-Barisan Nasional (BN) bersetuju dengan langkah menarik sokongan terhadap kerajaan Gabungan Rakyat Sabah (GRS) yang diumumkan Datuk Seri Bung Moktar Radin malam tadi.

ADUN Tanjung Keramat, Datuk Ir Shahelmey Yahya membidas tindakan Pengerusi UMNO Sabah itu yang mengumumkan keputusan menarik sokongan terhadap kerajaan GRS dipimpin, Datuk Seri Hajiji Noor dan tidak menyokong gerakan untuk menumbangkan kerajaan negeri tersebut.

“Ya, saya tidak hadir sebab saya tidak menyokong gerakan yang dibuat oleh Datuk Bung dan juga rakan-rakan kerana saya berpendapat bahawa ini bukan masanya yang sesuai untuk kita mentidakstabilkan kerajaan ataupun menukar kerajaan,” katanya dipetik laporan BH hari ini.

Shahelmey yang juga Membangunan Masyarakat dan Kesejahteraan Rakyat Sabah berkata tiada keperluan untuk menukar kerajaan baharu kerana pentadbiran sekarang sudah menjalankan khidmat yang baik kepada rakyat negeri itu.

“Prestasi kerajaan Barisan Nasional – Gabungan Rakyat Sahah (BN-GRS) adalah agak baik dalam dua tahun kebelakangan ini kerana dua tahun berturut-turut kerajaan negeri mempunyai peningkatan pendapatan daripada bawah RM5 bilion sehinggalah RM6.6 bilion pada tahun lepas,” katanya lagi.

Beliau yang juga Ahli Parlimen Putatan, berkata kerajaan BN-GRS juga berjaya menarik pelabur dengan jumlah pelaburan melebihi RM33 bilion.

“Jadi kenapa kita hendak melakukan pertukaran kerajaan tanpa sebab yang konkrit, yang mengakibatkan satu persepsi bahawa politik negeri tidak stabil.

“Ini akan menghindar pelabur atau mengurangkan keyakinan pelabur untuk datang melabur di negeri ini,” katanya.

Atas sebab itu, katanya beliau tidak bersetuju dengan tindakan yang dilakukan Bung Moktar.

“Saya sudah membuat siasatan bahawa rakyat juga tidak inginkan perubahan kerajaan dalam masa sekarang. Ini bukan masa untuk bermain politik.

“Sekarang masa untuk bekerja, membangunkan ekonomi dan memajukan negeri ini,” katanya.

Mengenai tindakan terhadapnya kerana ingkar arahan parti, Shahelmey berkata beliau sudah bersedia menghadapinya selain menyifatkannya sebagai hak parti untuk mengambil tindakan.


Sidang Parlimen boleh dibuka, ditangguh dan apa maksud ‘segera’

Pengisytiharan darurat oleh Yang di-Pertuan Agong pada 11 Januari 2021 yang lalu telah memberikan banyak pengalaman bagi Malaysia. Pelbagai perkara baru berkaitan sistem dan urusan pentadbiran negara telah muncul dalam beberapa dimensi. Apatah lagi darurat atas sebab pandemik Coronavirus atau Covid-19 ini diisytiharkan dalam keadaan situasi politik negara yang mempunyai beraneka ragam kerenah.

Kita tahu keadaan politik semasa proklamasi darurat ini dibuat, yang mana kerajaan mempunyai sokongan majoriti tipis seperti yang nyata bagi kelulusan Rang Undang-Undang Perbekalan 2021 pada 15 Disember 2020, iaitu seramai 111 menyokong, 108 menolak dan seorang ahli Parlimen tidak hadir. Walaupun jumlah sokongan kepercayaan itu tipis, namun bukti kewujudan sokongan majoriti itu masih lagi ada. Walauapa pun, masih terdapat pandangan yang menyatakan bahawa kerajaan telah hilang kepercayaan majoriti setelah beberapa orang ahli Parlimen menyatakan tidak menyokong Perdana Menteri melalui kenyataan media.
Sementara itu, seperti yang dilaporkan media dan tersebar melalui pesanan di media sosial, terdapat usul undi tidak percaya yang telah diserahkan kepada Dewan Rakyat. Keadaan ini telah mewujudkan naratif bahawa proklamasi darurat pada 11hb Januari tersebut adalah juga mempunyai tujuan politik.

Warta Kerajaan Persekutuan yang diterbitkan pada 12hb Januari 2021 menyatakan, pada perenggan pertama, “Bahawasanya beta berpuas hati bahawa suatu darurat besar sedang berlaku yang menyebabkan keselamatan, kehidupan ekonomi dan ketenteraman awam di dalam Persekutuan adalah diancam berikutan wabak penyakit berjangkit, iaitu Penyakit Koronavirus 2019 (Covid-19)”. Pembuka kepada Warta Proklamasi Darurat ini menjelaskan tentang sebab proklamasi darurat dibuat, iaitu bagi tujuan memerangi Covid-19.

Walaupun begitu jelas sekali tujuan proklamasi darurat ini dibuat sebagaimana dipetik di atas, masih lagi terdapat beberapa perkara yang diangkat dalam perbincangan oleh segelintir ahli masyarakat yang mempersoalkannya. Justeru, naratif yang bertiup kencang ketika ini ialah berkaitan persidangan Parlimen. Terdapat desakan daripada beberapa pihak supaya Parlimen dan Dewan Undangan Negeri hendaklah dibenarkan bersidang.

Menurut Kenyataan Media Istana Negara bertarikh 24 Februari 2021, Yang di-Pertuan Agong menitahkan bahawa Parlimen boleh bersidang semasa darurat berkuat kuasa.

Sementara itu, terbaru, pada 16 Jun 2021, Yang di-Pertuan Agong menitahkan supaya Parlimen hendaklah dipanggil bersidang secepat mungkin. Di bawah saya petik titah diraja melalui Kenyataan Media Istana Negara bertarikh 16 Jun 2021 untuk kita dapatkan hasrat Yang di-Pertuan Agong di sebalik titah baginda untuk persidangan Parlimen diadakan secepat mungkin:

Setelah memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan maka Seri Paduka Baginda menzahirkan pandangan bahawa persidangan Parlimen perlu diadakan secepat mungkin. Ini untuk membolehkan Ordinan-ordinan Darurat dan Pelan Pemulihan Negara dibahaskan oleh Ahli-Ahli Dewan Rakyat.

Beberapa persoalan berkaitan undang-undang timbul dalam beberapa perkara berkaitan persidangan Parlimen:

Adakah Parlimen boleh bersidang semasa darurat berkuat kuasa?

Jawapan saya ialah ya. Parlimen boleh bersidang. Ini kerana Perkara 150(3) memberikan indikasi yang membolehkan Parlimen bersidang, walaupun tiada peruntukan yang mewajibkan Parlimen bersidang semasa darurat berkuat kuasa. Saya merujuk kepada Fasal (3) Perkara 150 yang menyatakan:

Proklamasi Proklamasi Darurat dan apa-apa ordinan yang dimasyhurkan di bawah Fasal (2B) hendaklah dibentangkan di hadapan kedua-dua Majlis Parlimen dan, jika tidak terlebih dahulu dibatalkan, hendaklah terhenti berkuat kuasa jika ketetapan diluluskan oleh kedua-dua Majlis yang mengungkaikan Proklamasi atau ordinan itu.

Adakah Parlimen boleh ditangguhkan?

Jawapannya juga adalah ya. Jawapan ini juga secara implikasi kerana tiada peruntukan yang jelas tentang perkara ini dalam Perlembagaan Persekutuan.

Perkara 150 (2B) menyatakan: Jika pada bila-bila masa semasa suatu Proklamasi Darurat sedang berkuat kuasa, kecuali apabila kedua-dua Majlis Parlimen sedang bersidang serentak, Yang di-Pertuan Agong berpuas hati bahawa ada hal-hal keadaan tertentu yang menyebabkan perlu baginya mengambil tindakan serta-merta, maka Yang di-Pertuan Agong boleh memasyhurkan apa-apa ordinan sebagaimana yang didapatinya perlu mengikut hal keadaan.

Perkara 150 (2C) pula menyatakan: (2C) Sesuatu ordinan yang dimasyhurkan di bawah Fasal (2B) hendaklah mempunyai kuat kuasa dan kesan yang sama sebagaimana Akta Parlimen, dan hendaklah terus berkuat kuasa dan berkesan sepenuhnya seolah-olah ordinan itu ialah Akta Parlimen sehingga ordinan itu dibatalkan atau diungkaikan di bawah Fasal (3) atau sehingga ordinan itu luput di bawah Fasal (7); dan kuasa Yang di-Pertuan Agong untuk memasyhurkan ordinan di bawah Fasal (2B) boleh dijalankan berhubung dengan apa-apa perkara mengenainya Parlimen berkuasa membuat undang-undang, tanpa menghiraukan tatacara perundangan atau tatacara lain yang dikehendaki diikuti, atau perkadaran jumlah undi yang dikehendaki diperoleh di dalam mana-mana satu Majlis Parlimen.

Fasal (2B) dibaca dengan Fasal (2C) ini memberikan gambaran, atau secara implikasi bahawa, Yang di-Pertuan Agong, melalui pewartaan sebuah Ordinan, boleh mewartakan sesuatu yang pada hemat baginda adalah perlu bagi tujuan proklamasi darurat.

Justeru, Ordinan Darurat (Kuasa-Kuasa Perlu) 2021 telah diwartakan pada 14hb Januari 2021 dengan memperuntukkan pada Seksyen 14 dan 15.

Seksyen Seksyen 14 menyatakan peruntukan Perlembagaan Persekutuan (iaitu dimaksudkan Perkara 55) yang berkaitan dengan memanggil, memprorog dan membubarkan Parlimen adalah tidak mempunyai kesan sehinggalah suatu tarikh yang difikirkan sesuai oleh Yang di-Pertuan Agong, sepertimana yang dinyatakan dalam seksyen 14(1)(b), “Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Yang di-Pertuan Agong”.

Sementara itu, Seksyen 15 Ordinan Darurat (Kuasa-Kuasa Perlu) 2021 memperuntukkan supaya peruntukan dalam Jadual Kelapan Perlembagaan Persekutuan serta peruntukan Perlembagaan negeri atau undang-undang berhubungan dengan memanggil, memprorog dan membubarkan Dewan Undangan Negeri adalah tidak mempunyai kesan, dan Dewan Undangan Negeri hendaklah dipanggil, diprorog dan dibubarkan pada suatu tarikh yang difikirkan sesuai oleh Yang di-Pertuan Agong.

Dengan adanya peruntukan yang jelas dalam Ordinan Darurat (Kuasa-Kuasa Perlu) 2021 ini, maka adalah jelas bahawa Parlimen dan Dewan Undangan Negeri boleh ditangguhkan persidangannya sehingga ke suatu tarikh yang difikirkan sesuai oleh Yang di-Pertuan Agong.

Seterusnya, masih terdapat persoalan yang berlegar dalam kalangan masyarakat tentang hal ini walaupun undang-undang (Perlembagaan Persekutuan dan Ordinan Darurat (Kuasa-Kuasa Perlu) 2021) membolehkan penangguhan persidangan kedua-dua badan Perundangan (Parlimen – Dewan Rakyat dan Dewan Negara, serta Dewan Undangan Negeri).

Isu yang dibawa dalam persoalan ini ialah:

Adakah penangguhan persidangan Badan Perundangan ini relevan atau berkaitan dengan tujuan proklamasi darurat?

Persoalan ini timbul kerana masyarakat tidak dapat melihat rasionalisasi kenapa persidangan Parlimen ditangguh.

Namun, dari segi undang-undang, bagi menjawab persoalan ini, sekiranya dilihat kepada peruntukan Perlembagaan Persekutuan, Perkara 150(8) menyatakan seperti berikut:-

Walau apapun apa-apa jua dalam Perlembagaan ini –

(a) hal puas hati Yang di-Pertuan Agong yang disebut dalam Fasal (1) dan Fasal (2B) adalah muktamad dan konklusif dan tidaklah boleh dicabar atau dipersoalkan di dalam mana-mana mahkamah atas apa-apa alasan; dan

(b) tiada mahkamah boleh mempunyai bidang kuasa untuk melayan atau memutuskan apa-apa permohonan, soal atau prosiding, dalam apa-apa jua bentuk, atas apa-apa alasan, mengenai kesahan—

(i) sesuatu Proklamasi di bawah Fasal (1) atau sesuatu perisytiharan yang dibuat dalam Proklamasi itu yang bermaksud seperti yang dinyatakan dalam Fasal (1); (ii) kuat kuasa berterusan Proklamasi itu;

(iii) mana-mana ordinan yang dimasyhurkan di bawah Fasal (2B); atau (iv) penerusan kuat kuasa mana-mana ordinan itu

Fasal (8) Perkara 150 ini bermaksud menjadikan keputusan Yang di-Pertuan Agong Fasal berkenaan proklamasi darurat dan Ordinan yang dibuat oleh Yang di-Pertuan Agong bagi tujuan darurat adalah muktamad dan konklusif dan tidak boleh dicabar atau dipersoalkan dalam mana-mana mahkamah. Justeru, Fasal (8) ini juga menafikan bidang kuasa mana-mana mahkamah untuk mendengar atau memutuskan apa-apa permohonan yang dibuat bagi menentukan kesahan mana-mana Ordinan yang dimasyhurkan di bawah Fasal (2B) yang telah dipetik di atas.

Walau apapun, masyarakat mungkin tidak mengabaikan rasional di sebalik penangguhan atau penggantungan persidangan Badan Perundangan pada peringkat Persekutuan dan negeri ini. Sebaliknya, masyarakat tidak dapat mencari rasional pada ketetapan Warta yang menangguhkan persidangan Badan Perundangan tersebut.

Mungkin satu rasional yang dapat saya kongsikan ialah, supaya tidak lagi berlaku pergeseran, percakaran politik sehingga menjatuhkan sesebuah kerajaan, Persekutuan atau negeri. Sehingga sesebuah kerajaan itu jatuh, maka ia memberi kesan ke atas kelancaran pentadbiran kerajaan yang seterusnya akan menyebabkan ketidakcekapan pentadbiran.

Saya menyatakan rasional ini sebagai “mungkin” kerana ketetapan kepada penggantungan atau penangguhan Badan Perundangan ini tidak disebut atau tidak dihuraikan dalam Ordinan Darurat (Kuasa-Kuasa) Perlu tersebut.

Rasional seterusnya ialah bagi mempercepatkan urusan kerajaan membuat tindakan wajar bagi menangani hal berkaitan pandemik, seperti pindaan undang-undang berkaitan, umpamanya, seperti yang dinyatakan oleh YAB Perdana Menteri semasa membuat perutusan yang mengandungi penjelasan terkini mengenai pelaksanaan Proklamasi Darurat pada 4hb Februari 2021.

Antara lain, Akta yang dipinda bagi tujuan darurat ialah Akta Pencegahan dan Pengawalan Penyakit Berjangkit 1988 [Akta 342] dan Akta Standard Minimum Perumahan, Penginapan dan Kemudahan Pekerja 1990 [Akta 446].

Walau apapun, adalah tidak dapat disangkal bahawa, Parlimen merupakan institusi penting dalam demokrasi berparlimen. Ia adalah forum semak dan imbang ke atas pihak eksekutif dalam melaksanakan tugas dan tanggungjawab mereka.

Adalah juga menjadi tugas utama para wakil rakyat untuk memastikan pihak eksekutif menepati peraturan undang-undang dalam melaksanakan apa juga aspek pentadbiran negara, termasuklah hal berkaitan kewangan.

Selain daripada persoalan rasional di sebalik proklamasi darurat, terdapat juga beberapa persoalan lain yang sering diutarakan dalam kalangan masyarakat, persoalan yang berkait rapat dengan kenyataan yang dikeluarkan oleh Istana Negara baru-baru ini.

Siapakah yang menentukan tarikh mesyuarat pertama bagi penggal ini? Adakah Yang di-Pertuan Agong atau Perdana Menteri?

Seksyen 14(1)(b) Ordinan Darurat (Kuasa-Kuasa Perlu) 2021 menyatakan: Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Yang di-Pertuan Agong.

Peruntukan ini jelas menyatakan kuasa Yang di-Pertuan Agong untuk memperkenan dan menetapkan suatu tarikh yang sesuai bagi persidangan Parlimen.

Adakah Peraturan-Peraturan Majlis Mesyuarat Dewan Rakyat masih terpakai?

Peraturan-Peraturan Majlis Mesyuarat Dewan Rakyat dibuat di bawah Perkara 62 Perlembagaan Persekutuan. Pada prinsip umum, semua undang-undang, termasuk Peraturan adalah masih terpakai, kecuali dinyatakan sebaliknya oleh Ordinan yang dibuat semasa darurat berkuatkuasa. Sekiranya tiada, Peraturan tersebut masih lagi terpakai. Kenyataan ini boleh disokong oleh Seksyen 17 Ordinan Darurat (Kuasa-Kuasa Perlu) 2021 yang menyatakan:

Bagi tempoh darurat berkuat kuasa, Bagi kuasa yang diberikan di bawah Ordinan ini adalah tambahan kepada, dan bukanlah sebagai menggantikan, kuasa yang diberikan oleh, atau di bawah mana-mana undang-undang bertulis lain yang sedang berkuat kuasa.

Namun Seksyen 18 Ordinan Darurat (Kuasa-Kuasa Perlu) 2021 juga menyatakan:

Sekiranya terdapat apa-apa percanggahan atau ketidakselaran antara peruntukan Ordinan ini dengan mana-mana undang-undang bertulis lain, peruntukan Ordinan ini hendaklah mengatasi dan peruntukan undang-undang bertulis lain yang bercanggah atau tidak selaras itu hendaklah disifatkan digantikan setakat percanggahan atau ketidakselarasan.

“Undang-undang bertulis” tidak diberikan definisi konklusif oleh Perlembagaan Persekutuan. Pada Perkara 160(2) Perlembagaan Persekutuan, “undang-undang bertulis” ditafsirkan sebagai termasuklah Perlembagaan ini [Perlembagaan Persekutuan] dan Perlembagaan mana-mana negeri.

Justeru, Peraturan Majlis Mesyuarat Dewan Rakyat juga boleh ditafsirkan sebagai sebuah undang-undang bertulis kerana ia diluluskan oleh Dewan Rakyat menurut Perkara 62(1) Perlembagaan Persekutuan.

Sekiranya kita lihat, Peraturan Majlis Mesyuarat Dewan Rakyat perlu diberi perhatian, terutamanya Peraturan 11 yang menyatakan:-

11. (1) Persidangan Majlis yang mula-mula bagi tiap-tiap penggal hendaklah diadakan di tempat, pada hari dan waktu yang diisytiharkan oleh Seri Paduka Baginda Yang di-Pertuan Agong.

(2) Dengan tertakluk kepada syarat-syarat perenggan (1), Ketua atau Timbalan Ketua (2) Majlis hendaklah menetapkan, sekurang-kurangnya 28 hari sebelum permulaan tiap-tiap Penggal, tarikh-tarikh Majlis akan bermesyuarat dalam Penggal itu:

Tetapi disyaratkan iaitu Ketua atau Timbalan Ketua Majlis boleh mengubah tarikh-tarikh yang ditetapkan dari semasa ke semasa.

Peraturan Peraturan 11 ini memperuntukkan tiga perkara utama iaitu (i) penentuan tempat, hari dan waktu bagi Persidangan Majis yang mula-mula bagi tiap-tiap penggal, (ii) penetapan tarikh-tarikh mesyuarat oleh Ketua atau Timbalan Ketua Majlis sekurang-kurangnya 28 hari sebelum permulaan setiap penggal, dan (iii) perubahan tarikh-tarikh mesyuarat yang boleh dilakukan oleh Ketua atau Timbalan Ketua Majlis dari semasa ke semasa.

Tidak dinafikan perkara ketiga menggunakan frasa “disyaratkan” tanpa menyatakan keperluan untuk perkenan Yang di-Pertuan Agong. Walau bagaimanapun, perangkaian syarat tersebut dengan perkara kedua memberi tafsiran bahawa sebarang perubahan kepada tarikh mesyuarat juga perlu melalui proses diberi perkenan yang sama.

Walaupun terdapat perbezaan dari segi perincian proses penetapan tarikh mesyuarat, peruntukan Seksyen 14 Ordinan Darurat Kuasa-Kuasa dan Peraturan 11 pada Peraturan Majlis Mesyuarat Dewan Rakyat ini mempunyai satu persamaan, iaitu, Yang di-Pertuan Agong mempunyai peranan untuk mengisytiharkan tarikh mesyuarat yang mula-mula atau yang pertama untuk Parlimen.

Perkara utama di sini adalah perkenan Yang di-Pertuan Agong.

Inti kata, peruntukan dalam Seksyen 14(1)(b) Ordinan Darurat (Kuasa-Kuasa) Perlu 2021 dan Peraturan 11 Peraturan-Peraturan Majlis Mesyuarat Dewan Rakyat jelas menyatakan Yang di-Pertuan Agong menentukan tempat, masa dan hari mesyuarat pertama bagi sesuatu penggal Parlimen.

Walaupun undang-undang atau Peraturan Majlis Mesyuarat Dewan Rakyat menyatakan tentang perkenan Yang di-Pertuan Agong, beberapa proses pentadbiran akan dilalui bagi menyusun perjalanan mesyuarat dan hal berkaitannya. Sekiranya diperhatikan dalam amalan ketika keadaan biasa, iaitu keadaan tanpa darurat, amalan menentukan tarikh mula-mula mesyuarat, atau hari pertama mesyuarat serta hari-hari lain, pihak pentadbiran Parlimen, bersama dengan Menteri bertanggungjawab bagi Parlimen menentukan tarikh mesyuarat. Setelah itu, tarikh tersebut dibawa untuk perbincangan dan dipersetujui oleh Kabinet dan kemudiannya perkenan Yang di-Pertuan Agong akan diperolehi.

Suka dikongsi bahawa, penentuan tarikh persidangan Parlimen juga melalui proses pentadbiran dan mengambil kira pelbagai aspek. Mungkin proses pentadbiran ini boleh dikendurkan tanpa mengabaikan keperluan asas persidangan Parlimen, seperti keperluan teknikal dan kakitangan bertugas dari Parlimen atau kakitangan kementerian, sekiranya persidangan perlu disegerakan. Turut perlu diketengahkan bahawa, dalam sebarang keadaan yang bukan dalam keadaan darurat, Yang di-Pertuan Agong bertindak atas nasihat Ketua Majlis, iaitu YAB Perdana Menteri.

Apakah punca kuasa untuk Yang di-Pertuan Agong bertindak atas nasihat? Ia adalah menurut Perkara 40(1) Perlembagaan Persekutuan.

(1) Pada menjalankan fungsinya di bawah Perlembagaan ini atau undang-undang (1) persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini; tetapi Yang di-Pertuan Agong berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh Jemaah Menteri.

Oleh itu, persoalan yang timbul adalah,

Dalam keadaan darurat, adakah amalan bertindak atas nasihat Perdana Menteri terus berkuat kuasa?

Terdapat ahli akademik yang berpendapat ya. Hujahnya ialah Ordinan Darurat (Kuasa-Kuasa) Perlu 2021 tidak menafikan pemakaian Perkara 40. Justeru Perkara 40 adalah terpakai. Maka, ada yang mencadangkan supaya Yang di-Pertuan Agong memperkenan satu Ordinan lain bagi menafikan pemakaian Perkara 40 Perlembagaan Persekutuan.

Walau ap pun pandangan di atas, saya fikir, Seksyen 18 Ordinan Darurat (Kuasa-Kuasa Perlu) hendaklah diberikan tafsiran dan bacaan yang menyeluruh. Ini kerana seksyen tersebut menyatakan, seperti yang telah dipetik, undang-undang bertulis adalah disifatkan sebagai digantikan oleh Ordinan ini setakat mana undang-undang bertulis tersebut bercanggah atau tidak selaras dengan Ordinan.

Dengan kata lain, sekiranya terdapat “percanggahan atau ketidakselarasan”, maka peruntukan Ordinan adalah mengatasi undang-undang bertulis tersebut.

Justeru, dalam konteks pemakaian Perkara 40, adakah terdapat ketidakselarasan atau percanggahan dengan Sekyen 14(1)(b) Ordinan Darurat? Ada kemungkinan untuk ditafsirkan begitu, dan Seksyen 14(1)(b) mungkin boleh dianggap lebih tinggi daripada Perkara 40. Seperti yang telah dinyatakan, dalam amalan gerak kerja Parlimen, pada kebiasaannya pentadbiran Parlimen membuat takwim mesyuarat, yang kemudiannya dipersetujui oleh Kabinet. Seterusnya, barulah diperkenan oleh Yang di-Pertuan Agong.

Akhir sekali, apabila Yang di-Pertuan Agong telah menitahkan supaya Parlimen bersidang secepat mungkin, maka persoalan utama yang timbul ialah:

Apakah yang dimaksudkan sebagai secepat mungkin?

Dalam konteks ini, persoalan utama ialah tentang tarikh mesyuarat pertama, walaupun mungkin juga berkaitan tarikh-tarikh mesyuarat yang lain. Saya melihat kepada perspektif tafsiran frasa yang lebih kurang sama dalam Perkara 5(3) Perlembagaan Persekutuan.

Perkara Perkara 5(3) menggunakan frasa “seberapa segera” atau dalam Bahasa Inggeris “as soon as may be”. Frasa ini pernah ditafsirkan oleh mahkamah. Antara lain, terdapat keputusan kes yang menyatakan tafsiran kepada frasa “as soon as may be” tersebut sebagai:

The words ‘as soon as may be’ mean, ‘as nearly as is reasonable in the circumstances of the particular case’ … – Aminah v Superintendent of Prison Pengkalan Chepa [1968] 1 MLJ 92

“in the shortest possible time” – Ooi Ah Phua “in the shortest possible time” – Ooi [1975] 2 MLJ 198

“at the earliest possible moment” – Chong Kim Loy [1989] 3 MLJ 121

Walaupun terdapat tafsiran-tafsiran sebegini, tidak perlulah kita melihat frasa “secepat mungkin” ini dalam bentuk terlalu legalistic. Semua keputusan kes yang dipetik di atas adalah melibatkan hak orang yang ditangkap untuk diberitahu sebab atau alasan mereka ditangkap. Ia tidak melibatkan hal-hal berkaitan persidangan Parlimen.

Titah diraja Yang di-Pertuan Agong tidak semestinya dibahaskan sedemikian rupa. Titah diraja tidaklah terikat dengan pemahaman perundangan semata-mata terutamanya apabila ia berkaitan dengan peringatan atau mesej untuk bacaan umum.

Dalam konteks keadaan semasa, frasa “secepat mungkin” boleh difahamkan sebagai Yang di-Pertuan Agong berkenan untuk memberi penekanan terhadap keperluan semasa untuk menangani kesan pandemik terhadap masyarakat umum tatkala negara dan rakyat dalam keadaan suntuk untuk kembali pulih ke kehidupan pra-pandemik.

Sebagai rumusan, terdapat dua senario yang saya boleh utarakan:

1. Apabila Parlimen tidak bersidang, rakyat mengharapkan kerajaan tetap menegakkan kedaulatan undang-undang dan apa yang penting ialah tujuan proklamasi darurat itu dicapai, iaitu pandemik ini perlu dilandaikan grafnya dan pada masa sama, kebajikan rakyat adalah terjamin.

2. Apabila Parlimen bersidang, rakyat juga mengharapkan supaya wakil-wakil mereka dapat menyuarakan hasrat rakyat dan pada masa sama, rakyat mengharapkan pemulihan negara daripada pandemik, pemulihan ekonomi, pemulihan suasana politik dan pemulihan keadaan sosial negara menjadi lebih mantap dan berkesan.

Titah Yang di-Pertuan Agong turut menzahirkan pandangan:-

“bahawa perlu adanya pentadbiran kerajaan yang stabil dan kukuh serta berupaya berfungsi dengan efektif dalam menangani wabak Covid-19 dan memulihkan ekonomi negara”.

Pandangan yang telah dizahirkan oleh Yang di-Pertuan Agong ini perlulah dijadikan rujukan oleh semua pihak, termasuk kerajaan, semua wakil rakyat dari pelbagai dimensi kefahaman politik dan juga rakyat sekaliannya.

Seterusnya, adalah nyata bahawa Institusi Diraja dan Badan Perundangan mempunyai peranan dalam bidangkuasa masing-masing dalam usaha menangani kemelaratan pandemik. Yang di-Pertuan Agong berperanan menetapkan tarikh mesyuarat pertama Parlimen, kerajaan berperanan mengambil langkah-langkah seperlunya untuk melindungi kepentingan menyeluruh masyarakat manakala pihak pembangkang turut berperanan untuk melaksanakan proses semak dan imbang terhadap langkah-langkah yang telah diambil serta memberikan maklum balas dan kerjasama yang sewajarnya.

Peranan-peranan ini perlu dilaksanakan menerusi keserasian dan keharmonian antara semua pihak bagi memastikan kesejahteraan rakyat dan negara Malaysia. Perlu diingatkan bahawa rakyat adalah pemerhati yang berwibawa dan kini memeriksa dengan lebih teliti setiap tindak tanduk dan tingkah laku para pemain politik.

Akhir kata, moga pancuran keadilan daripada hasil pemerintahan Kebawah Duli Yang Maha Mulia Seri Paduka Baginda Yang di-Pertuan Agong dapat dirasai oleh hamba rakyat pada segala pelosok negara. Insya-Allah.

Profesor Dr Shamrahayu Abdul Aziz
Pakar Perlembagaan


Kes saman Dr Zakir terhadap Ramasamy didengar 20 Disember

Mahkamah Tinggi Kuala Lumpur hari ini menetapkan 20 Disember depan sebagai tarikh baharu perbicaraan dua kes saman fitnah difailkan penceramah bebas Dr Zakir Naik terhadap Timbalan Ketua Menteri II Pulau Pinang, P Ramasamy, lapor agensi berita Bernama.

Dua saman yang difailkan secara berasingan pada Oktober dan Disember 2019, atas dakwaan Ramasamy mengeluarkan kenyataan fitnah membabitkan pendakwah bebas itu, selain mengaitkannya dengan isu kumpulan Harimau Pembebasan Tamil Eelam (LTTE), akan dibicarakan secara bersama kerana ia melibatkan defendan yang sama.

Peguam Datuk Akberdin Abdul Kader yang mewakili Dr Zakir selaku plaintif berkata, Hakim Datuk Mohd Firuz Jaffril menetapkan 20 hingga 22 Disember ini dan 14 hingga 17 Mac 2022 untuk perbicaraan kes itu.

“Tarikh perbicaraan yang ditetapkan mahkamah sebelum ini pada 22 hingga 26 Mac lepas dilapangkan berikutan tempoh pelaksanaan Perintah Kawalan Pergerakan Bersyarat ketika itu,” katanya kepada pemberita selepas pengurusan kes di hadapan Hakim Mohd Firuz hari ini.

Akberdin berkata, pihaknya akan memanggil seramai lima saksi termasuk Dr Zakir untuk memberi keterangan pada perbicaraan kes saman itu manakala defendan mengemukakan enam saksi.

Peguam itu juga berkata, mahkamah menetapkan 22 November ini untuk pengurusan kes selanjutnya bagi pihak-pihak terlibat memaklumkan perkembangan mengenai dokumen yang telah disediakan untuk perbicaraan.

Pada 16 Oktober 2019, Dr Zakir menyaman Ramasamy selaku defendan dengan mendakwa pada 10 April 2016, Ramasamy memfitnahnya apabila memanggil beliau (Dr Zakir) dengan gelaran yang tidak sopan di laman Facebook milik defendan dan defendan juga sekali lagi telah mengeluarkan kenyataan fitnah terhadap plaintif, pada 1 Oktober 2017, yang artikel mengenainya dimuat naik di laman portal Free Malaysia Today (FMT), pada hari sama.

Dakwanya, pada 11 Ogos 2019, defendan memanipulasikan jawapannya ketika berucap dalam ceramah dianjurkan Kerajaan Negeri Kelantan dan ia juga disiarkan di laman portal FMT pada hari sama, serta mendakwa defendan pada 20 Ogos tahun sama, turut mengeluarkan kenyataan fitnah terhadap plaintif, yang disiarkan media antarabangsa, India Today.

Pada Disember 2019, Dr Zakir sekali lagi menyaman Ramasamy selepas mendakwa defendan memfitnahnya, melalui komen yang disiarkan dalam portal The Malaysian Insight berhubung isu LTTE.


Indonesia lapor kes baharu terendah sejak 30 Jun hari ini

Indonesia hari ini merekodkan jumlah jangkitan baharu Covid-19 terendah sejak 30 Jun lalu, tatkala perintah Pemberlakukan Pembatasan Kegiatan Masyarakat Darurat Tahap 4 (Darurat Tahap 4) di Pulau Jawa dan Bali memasuki hari terakhir, hari ini.

Dalam tempoh 24 jam lalu, negara itu melaporkan 20,709 kes baharu menjadikan jumlah kumulatif 3,686,740 kes, menurut data Kementerian Kesihatan Republik Indonesia (KKRI) hari ini.

Kali terakhir negara itu merekodkan jumlah terendah ialah pada 29 Jun iaitu sebanyak 20,467 kes, sebelum melonjak sepanjang Julai dan awal bulan ini.

Bagaimanapun, data KKRI menunjukkan jumlah kematian kekal tinggi dengan 1,475 pesakit meninggal dunia dalam tempoh itu.

Sejak virus asal Covid-19 menular di negara itu awal tahun lalu, dan kini penularannya didominasi varian Delta, sebanyak 108,571 individu yang dijangkiti meninggal dunia. Indonesia adalah negara ke empat di dunia yang mempunyai paling ramai penduduk.

Pada 4 Ogos lalu, Indonesia mencapai titik menakutkan apabila angka kematian meletakkan negara itu bersama 11 negara lain di dunia yang merekodkan jumlah pesakit Covid-19 meninggal dunia melebihi 100,000 kes.

Pada 27 Julai lalu, Indonesia merekodkan jumlah kematian harian tertinggi membabitkan 2,069 pesakit Covid-19.

Sementara itu, jumlah kes aktif pula turun kepada 448,508, terendah sejak tujuh hari lalu. – Agensi


Zahid gesa ahli UMNO pertahan DAP, mereka kawan kita

Jentera dan penyokong UMNO digesa mempertahankan DAP pada Pilihan Raya Negeri (PRN) yang akan berlangsung 12 Ogos ini, kata Datuk Seri Ahmad Zahid Hamidi.

Presiden UMNO berkata penjelasan perlu diberikan kepada akar umbi berhubung isu kerjasama dengan DAP yang kini disifatkan sebagai kawan rapat kepada parti itu sepanjang tempoh berkempen dan perlu mempertahankan DAP daripada serangan musuh.

“Pastikan di Negeri Sembilan dan lima negeri lain isu ini kita mesti jawab untuk kita dapat memberi penjelasan kepada orang lain, kita mesti jelaskan kepada ahli-ahli kita.

“Saya harap kepimpinan UMNO khususnya jangan bimbang, DAP adalah kawan kita, mereka akan melindungi empat perkara dalam Perlembagaan Persekutuan,” kata Zahid dipetik laporan Malaysia Gazette.

Zahid berkata demikian ketika berucap pada program Jelajah Perpaduan Madan dan Pelancaran Jentera Perpaduan Negeri Sembilan malam tadi.

Berhubung PRN Negeri Sembilan, beliau memberitahu, jentera UMNO dan BN akan turun padang membantu kemenangan di kesemua 36 kerusi termasuk yang ditandingi oleh Pakatan Harapan (PH).

Presiden UMNO itu melihat bahawa kerjasama antara jentera BN dan PH di Negeri Sembilan pada tahap yang terbaik.

“Dalam situasi begitu komitmen daripada semua, iltizam untuk kita memenangkan negeri ini, kita kekalkan balik terus jadi kerajaan di negeri ini.

“Yang penting rakyat di Negeri Sembilan mesti disejahterakan, dimakmurkan,” jelasnya.


Pemberian RM400 juta adalah ‘wang ihsan’, kata MB Kelantan

Menteri Besar, Datuk Ahmad Yakob menjelaskan pemberian wang RM400 juta yang diumumkan kepada Kerajaan Negeri Kelantan bagi tahun 2020 dan 2021 adalah merupakan ‘wang ihsan’.

Jelasnya, kedua-dua pemberian itu masing-masing telah dimasukkan ke dalam Belanjawan Kelantan 2020 dan 2021 dan kerajaan negeri masih berunding dengan Kerajaan Persekutuan bagi mendapatkan pembayaran royalti petroleum yang sepatutnya dibayar.

“Kerajaan Negeri Kelantan sehingga kini masih lagi dalam proses rundingan dengan Kerajaan Persekutuan berkaitan pembayaran royalti petroleum kepada Kelantan,” katanya dalam satu kenyataan hari ini.

Semalam, Menteri Kewangan, Tengku Datuk Seri Zafrul Tengku Abdul Aziz berkata, Kerajaan Persekutuan sudah menyalurkan wang hasil petroleum sebanyak RM400 juta kepada Kelantan untuk 2020 dan 2021.

Menurutnya, pembayaran itu diberikan secara langsung kepada kerajaan negeri berdasarkan lima peratus pengeluaran medan hasil petroleum yang berdekatan Kelantan.

Jumlah pembayaran yang disalurkan kepada Kelantan tersebut meningkat berlipat kali ganda berbanding pada 2019 dengan jumlah yang diberikan pada tahun tersebut adalah sebanyak RM28 juta.


Pendatang Israel serbu kompleks Al-Aqsa

Berpuluh-puluh pendatang Israel sambil dikawal pasukan polis menyerbu kompleks Masjid Al-Aqsa pada pagi Khamis, lapor Agensi Anadolu.

Menurut saksi, polis Israel juga menyerang dan cuba menahan jemaah Palestin selain turut melepaskan tembakan peluru getah ke arah jemaah, lapor Bernama.

Kumpulan pendatang itu menyerbu kompleks Al-Aqsa sempena ulang tahun penubuhan Israel yang disambut pada Khamis.


Tak dicalonkan, Tengku Zafrul disaran letak jawatan

Selepas tidak dipilih sebagai calon pada pilihan raya negeri (PRN) bulan depan, Ahli Majlis Kerja Tertinggi UMNO, Tengku Datuk Seri Zafrul Tengku Abdul Aziz disaran melepaskan saja jawatannya dalam UMNO-BN di Selangor.

Ketua Pemuda UMNO Kota Raja, Mohd Zaffarollah Mohd Nordin berkata Tengku Zafrul memegang jawatan utama dalam parti namun beliau disisihkan daripada keputusan penting seperti rundingan kerusi.

“Pemuda UMNO Kota Raja berharap Ketua UMNO Bahagian Kota Raja, Tengku Zafrul dapat melepaskan jawatan Bendahari UMNO dan BN Selangor.

“Memegang jawatan tetapi disisihkan daripada keputusan penting menunjukkan pelantikan sebagai bendahari sekadar kosmetik semata-mata tanpa tanggungjawab yang signifikan,” katanya, lapor Sinar Harian.

Zaffarollah akui kecewa apabila ketuanya itu tidak dicalonkan pada PRN Selangor kali ini.

Sebelum ini, dTengku Zafrul yang juga Menteri Pelaburan, Perdagangan dan Industri (MITI) dilaporkan akur apabila tidak tersenarai sebagai calon pada PRN Selangor, 12 Ogos ini.


WHO uji tiga jenis ubat baharu rawat Covid-19

Pertubuhan Kesihatan Sedunia (WHO) mengumumkan sedang melakukan kajian terhadap tiga jenis ubat baharu untuk merawat Covid-19 yang melibatkan ribuan penyelidik dari 600 hospital di 52 buah negara.

WHO memaklumkan ketiga-tiga ubat baru itu ialah Artesune untuk merawat malaria kronik, Imatinib untuk merawat penyakit barah tertentu dan Infliximab (merawat gangguan pada sistem imun seperti penyakit Crohn atau penyakit radang kronik).

Artesune dihasilkan di makmal Ipca berpangkalan di India adalah ubat antimalaria yang diekstrak dari ramuan Artemisia annua dan telah digunakan secara meluas.

Kajian akan dilakukan secara suntikan selama 7 hari menggunakan dos standard yang disyorkan untuk merawat penyakit malaria teruk dan penyakit parasit lain. Ubat ini sudah digunakan selama lebih 30 tahun lalu dan ia dianggap sangat selamat.

Imatinib pula telah dihasilkan oleh Novartis berpangkalan di Switzerland dan merupakan syarikat farmaseutikal terbesar di dunia. Kajian akan dilakukan secara lisan, sekali sehari selama 14 hari.

Dos yang digunakan adalah dos standard yang berada di bawah kawalan bagi pesakit kerana ubat ini dapat memberi kesan sampingan sekiranya digunakan dalam jangka masa yang panjang.

Data awal klinikal menunjukkan Imatinib dapat merawat kebocoran kapilari di paru-paru. Percubaan klinikal secara rawak di Belanda melaporkan bahawa Imatinib mungkin dapat memberikan fungsi klinikal pada pesakit Covid-19 yang dimasukkan ke hospital.

Selain itu, ubat Infliximab dihasilkan oleh Johnson and Johnson (J&J) untuk merawat penyakit sistem imunisasi tubuh. Kajian akan dilakukan secara suntikan dengan satu dos standard seperti diberikan kepada pesakit radang kronik dalam jangka masa panjang.

Infliximab adalah inhibitor TNF alpha, antibodi monoklonal chimeric yang mengenali TNF alpha manusia. Biologi anti-TNF telah diluluskan untuk merawat keradangan autoimun tertentu lebih daripada 20 tahun lalu dan menunjukkan keberkesanan yang baik bagi populasi warga emas yang semakin terkesan dengan jangkitan Covid-19.

WHO berkata inisiatif ini dilaksanakan oleh panel pakar bebas kerana kemampuannya untuk mengurangkan risiko kematian pada pesakit Covid-19 yang sedang dirawat di hospital dan pihak pengeluar ubat ini sedang melakukan percubaan untuk keberkesanan semua ubat tersebut.

“Mencari jalan untuk penyembuhan yang lebih berkesan dan mudah diakses untuk pesakit Covid-19 tetap menjadi keperluan utama dan WHO dengan berbesar hati memimpin usaha global ini,” kata Ketua Pengarah WHO, Tedros Adhanom Ghebreyesus.

Sebelum ini, WHO telah melakukan kajian terhadap empat jenis ubat iaitu remdesivir, hydroxychloroquine, lopinavir dan interferon, namun hasil awal kajian menunjukkan tindak balas ubat tersebut terhadap pesakit Covid-19 yang dirawat di hospital tidak berkesan.

Melalui percubaan Solidarity PLUS ini, para penyelidik di seluruh dunia akan berpeluang untuk menggunakan kepakaran dan sumber daya mereka untuk menyumbang kepada penyelidikan Covid-19 di peringkat global. – Agensi


Anwar yang dulu terhina kini ‘naik taraf’ jadi ‘menteri’, hasil MOU

Perdana Menteri Datuk Seri Ismail Sabri Yaakob semalam menyerahkan surat pengesahan untuk menaik taraf pejabat Ketua Pembangkang menjadi setaraf dengan pejabat menteri.

Menurut Setiausaha Organisasi DAP, Anthony Loke dengan perubahan itu Datuk Seri Anwar Ibrahim akan mendapat pelbagai kemudahan seperti seorang menteri.

Menurut hantaran Ahli Parlimen (MP) Seremban itu lagi, perubahan kedudukan itu dimaklumkan sendiri Ismail kepada Anwar sebelum mesyuarat kedua Jawatankuasa Pemandu Memorandum Persefahaman (MOU) Transformasi dan Kestabilan Politik di antara kerajaan pusat dengan Pakatan Harapan (PH).

Pertemuan tersebut diadakan di Bilik Mesyuarat Parlimen petang semalam.

“Sebelum mesyuarat bermula, PM menyerahkan surat pengesahan kepada Ketua Pembangkang untuk menaik taraf status Pejabat Ketua Pembangkang dengan kemudahan-kemudahan yang setara dengan pejabat menteri,” katanya dalam laporan Malaysiakini.

Putrajaya dan PH menandatangani MOU pada 13 September lalu yang menyaksikan kedua-dua pihak mencapai persefahaman dalam beberapa aspek bagi mencapai kestabilan politik dalam negara.

Melalui MOU itu kerajaan menjanjikan beberapa pembaharuan termasuk reformasi Parlimen, Undi18, had jawatan seseorang PM dan kebebasan badan kehakiman.

Sebagai balasan, PH yang menjadi blok pembangkang terbesar di Dewan Rakyat akan menyokong atau berkecuali dalam undian B2022 dan undang-undang perbekalan atau kewangan berkaitan dengannya.

Ia dengan syarat penggubalan belanjawan dan rang undang-undang (RUU) yang berkaitan dengannya dirunding dan dipersetujui secara bersama antara kerajaan dan PH.

PH juga akan menyokong atau berkecuali dalam sebarang RUU yang boleh ditafsirkan sebagai undi percaya, dengan syarat perangkaannya turut dirunding dan dipersetujui secara bersama.

Kata Loke mesyuarat semalam membincangkan perkembangan pelaksanaan agenda-agenda pembaharuan yang dipersetujui bersama baru-baru ini.

Menurutnya beberapa pindaan Perlembagaan Persekutuan akan dibentangkan dalam persidangan parlimen yang akan datang.

Kata bekas menteri pengangkutan itu, mesyuarat jawatankuasa terbabit akan diadakan sekali setiap dua minggu.

“Mesyuarat seperti ini membawa satu budaya politik yang baru untuk negara kita.

“Walaupun ada perbezaan politik di antara parti, kita tetap boleh duduk bersama untuk berbincang dan mencari titik persamaan demi kepentingan negara,” katanya.


4 wanita Thailand masuk dalam senarai Forbes 50 over 50: Senarai 2022 Asia

Empat wanita Thailand menempa nama dalam Majalah Forbes 50 over 50: Senarai 2022 Asia, menurut laporan Bernama.

Mereka termasuk chef dan pemilik restoran bintang Michelin terkenal Raan Jay Fai, Supinya Junsuta, 77, dan Nualphan Lamsam, 55, Presiden dan Ketua Pegawai Eksekutif Insurans Muang Thai dan pengurus pasukan bola sepak kebangsaan lelaki.

Turut tersenarai dalam Majalah Forbes ialah pengasas bersama dan pengerusi konglomerat logistik dan perindustrian Kumpulan WHA Jareeporn Jarukornsakul, 54 dan Ruenvadee Suwanmongkol, 57, selaku setiausaha agung Suruhanjaya Sekuriti dan Bursa.

Supinya yang lebih dikenali sebagai “Jay Fai’ merupakan chef dan pemilik restoran bintang Michelin Raan Jay Fai di Jalan Mahachai di Bangkok.

Pada 2018, Supinya menempa kemasyhuran apabila gerainya menerima pengiktirafan Michelin Star dalam edisi sulung pengembaraan makanan itu di Bangkok.

Beliau dianugerahkan “Anugerah Ikon” 50 Terbaik, yang pertama buat penjaja makanan jalanan.

Sementara itu, Nualphan, pewaris Bank Kasikorn, mengetuai Muang Thai yang menduduki tempat kedua dalam pasaran insurans Thailand dianggarkan bernilai US$8 bilion.

Nualphan telah membentuk reputasi unik sebagai penyokong tegar pasukan bola sepak Thailand.

Jareeporn ialah penyokong lantang rancangan Thailand membangunkan industri di Koridor Ekonomi Timur.

Di bawah kepimpinan beliau, Kumpulan WHA telah bertindak balas secara dinamik terhadap cabaran ekonomi global dan mempelbagaikan infrastruktur penjagaan kesihatan ketika wabak COVID-19 melanda.

Sementara itu, Ruenvadee merupakan setiausaha agung wanita pertama untuk SEC Thailand pada 2017.

Di bawah kepimpinannya beliau telah mengenakan tindakan tegas terhadap orang dalam bagi kesalahan perdagangan dan penipuan dengan memperkemas penyiasatan jenayah.

Beliau telah bersuara mengenai pergolakan dalam mengurus mata wang kripto dan NFT, serta berusaha memudahkan pembiayaan perusahaan kecil dan sederhana dan mewujudkan infrastruktur digital bagi pasaran perdagangan korporat.


Hutang 1MDB, SRC dan Jakim tumpuan Dewan Rakyat hari ini

Isu berkaitan jumlah bayaran balik hutang 1Malaysia Development Berhad (1MDB) serta SRC International Sdn Bhd (SRC) oleh kerajaan dan kedudukan Jabatan Kemajuan Islam Malaysia (Jakim) yang dikatakan diletak di bawah Majlis Raja-Raja, antara tumpuan persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, soalan berkaitan kedudukan Jakim itu diajukan Abdul Latif Abdul Rahman (PAS-Kuala Krai) pada Waktu Pertanyaan Menteri yang mahu Perdana Menteri menjelaskan sama ada benar Jakim kini diletakkan di bawah Majlis Raja-Raja sepertimana dilaporkan di dalam media.

Turut tersenarai, soalan M Karupaiya (PH-Padang Serai) kepada Menteri Kewangan berkaitan jumlah yang dijelaskan oleh kerajaan untuk membayar balik hutang berkaitan 1MDB dan SRC International serta sumber kewangan yang digunakan.

Karupaiya juga ingin tahu mengenai jumlah nilai daripada setiap sumber berkenaan dan pembayaran itu dibuat atas nama siapa serta jumlah baki yang masih rakyat Malaysia berhutang.

Pada sesi soal jawab pula, Datuk Rubiah Wang (GPS-Kota Samarahan) meminta Menteri Perdagangan Dalam Negeri dan Hal Ehwal Pengguna menyatakan sama ada terdapat cadangan untuk mengekalkan Program Jualan Keluarga Malaysia khasnya, ketika musim perayaan di seluruh negara.

Selain itu, isu pengangguran belia (kategori umur 15-24 tahun) akan diajukan Datuk Seri Anwar Ibrahim (PH-Port Dickson) yang meminta Menteri Sumber Manusia menjelaskan langkah segera kerajaan dalam menangani masalah itu yang kini berada pada tahap 13.7 peratus menurut perangkaan Tenaga Buruh Malaysia November 2021.

Datuk Seri Azalina Othman Said (BN-Pengerang) pula bertanyakan Menteri Dalam Negeri sama ada terdapat kematian dalam tahanan imigresen dalam tempoh lima tahun lepas dan langkah-langkah untuk menyiasat serta mencegah kejadian itu.

Selesai sesi tersebut, persidangan akan bersambung dengan sesi menggulung perbahasan Usul Menjunjung Kasih Titah Diraja melibatkan tiga lagi kementerian didahului dengan Kementerian Komunikasi dan Multimedia.

Dewan Rakyat bersidang hingga 24 Mac ini.


ADUN PKR diingatkan jangan ejek wakil rakyat PN hingga hina Islam

Seorang pemimpin politik di Pulau Pinang berpendapat wakil rakyat kerajaan yang memerintah tidak sepatutnya mengeluarkan kenyataan yang memperlekehkan Islam, dalam usahanya menyemai kebencian terhadap Ahli Parlimen Perikatan Nasional (PN).

Sehubungan itu, Ibrahim Ani yang juga seorang pemerhati politik tempatan mendesak Ahli Dewan Undangan Negeri (ADUN) daripada PKR itu memohon maaf atas perbuatan menyinggung dan merendah-rendahkan Islam.

Menurutnya usaha memperlekehkan Ustaz Muhammad Fawwaz Mohamad Jan kini telah melampaui diri Ahli Parlimen Permatang Pauh itu, yang sebelum ini bukan sahaja berusaha membantu rakyat secara zahir, malah dilakukan juga dengan berdoa kepada Allah SWT.

“Tetapi perlekehan mereka (pemimpin PKR) melampaui batang tubuh Muhammad Fawwaz di mana hingga mengheret kepada ikhtiar dan tawakal beliau kepada Allah SWT. Doanya memohon kepada Yang Maha Berkuasa, bukannya yang ada kuasa tetapi bakhil!

“Itupun diejek dan diperolok-olokkan mereka hanya kerana cuba menyemai sebar kebencian kepada dirinya. Ini sudah keterlaluan kerana perbuatan memperlekeh amalan doa sebenarnya menghina agama yang suci ini.

“Oleh itu mereka yang berkenaan mesti segera meminta maaf atas perbuatan menyinggung merendahkan Islam itu. Atau bersedia laporan kepada pihak berkuasa kerana cuba mencetuskan ketidaktenteraman awam atas sikap berbaur perkauman dan agama melampau tersebut,” katanya dalam kenyataan diterbitkan lidah rasmi PAS, Harakah, dipercayai merujuk kepada ADUN PKR Machang Bubok, Pulau Pinang, Lee Khai Loon.

Difahamkan, perkara itu tercetus setelah Lee mendakwa Fawwaz gagal menjalankan fungsinya sebagai Ahli Parlimen Permatang Pauh dalam kes kebakaran beberapa buah motosikal penduduk di Flat Tuna, Seberang Jaya.

Lee dikatakan membuat kenyataan “YB kawasan tak buat kerja ke? Sampai mantan MP Pematang Pauh Nurul Izzah Anwar kena kembali buat kerja untuk Ustaz Muhammad Fawwaz Mohamad Jan” hingga mencetuskan perbalahan di laman Facebooknya.

Dalam membalas satu komen netizen, ADUN Machang Bubok itu menulis “ADUN Seberang Jaya mana free, selalu pergi main golf kat KL mana ada masa jaga rakyat, ustaz Fawwaz datang apa apa pun tak dapat bantu, ambil gambar banyak dan doa doa sahaja. Sebagai wakil rakyat kena ambil tindakan dan bukan sekadar thoughts and prayers untuk dapatkan like kat Tiktok tapi kerja tak buat”.

Kejadian motosikal terbakar itu dilaporkan berlaku 2 Februari lalu. Difahamkan, Muhammad Fawwaz Mohamad Jan telah mengadakan pertemuan dengan persatuan penduduk di flat berkenaan dan menguruskan bantuan zakat yang dikatakan telah pun diluluskan.

Mengulas Bajet 2023, Ibrahim berkata pentadbiran Perdana Menteri, Datuk Seri Anwar Ibrahim akan berusia 100 hari dalam hanya lima hari sahaja lagi, namun belum terlaksana segala janji dan reformasi yang pernah diikrarkan.

Menurutnya janji-janji Anwar cukup tersohor hingga membuak harapan ramai menanti detik direalisasikan setelah beliau mengangkat sumpah jawatan Perdana Menteri.

“Malangnya semua itu dimungkiri bersama formula-formula karut Si Rafizi Ramli. Begitu juga laungan keramat ‘Reformasi’ menentang kronisme dan nepotisme, akhirnya menjadi halal kepada kawan dan keluarga sendiri.

“‘Lawan Tetap Lawan’ terhadap penyamun dan perompak, kini semuanya menjadi kawan.

“Malah, Belanjawan 2023 yang ditunggu-tunggu untuk menggegar sejarah, hanya sekadar indah khabar dari rupa. Sebaliknya, pembentangan bekas ‘Menteri Kewangan Terbaik Asia’ itu dilihat bagaikan ‘copy paste’ yang ‘dulu-dulu’.

“Enak terdengar cuma kalimah ‘Madani’, ‘Rahmah’ dan perkataan-perkataan Indonesia yang dilantunkan Anwar dalam ucapannya. Beliau juga terlihat ghairah untuk ‘berceramah’, tetapi seperti berada dalam khayalan ‘syok sendiri’,” kata Ibrahim lagi.